Nexemya | Ewe Lyrics\n1 Esiae nye Nexemya, Hakaliya vi, ƒe nyawo: Le ƒe blaevelia ƒe ɣleti Kislev me la, menɔ Susan mɔ́ me.\n2 Ɣemaɣi la, Hanani, si nye nɔvinyewo dometɔ ɖeka, kple ŋutsu aɖewo tso Yuda va, eye mebia Yudatɔ mamlɛ siwo meyi aboyo me o la ta eye mebia Yerusalem hã ta.\n3 Eye wogblɔ nam be: “Ame siwo susɔ ɖe anyigba la dzi, siwo meyi aboyo me o la le nɔnɔme sesẽ ŋutɔ aɖe me, eye wònye ŋukpe sɔŋ. Wogbã Yerusalem ƒe gli la, eye wotɔ dzo eƒe agbowo.”\n4 Esi mese nya siawo ko la, mebɔbɔ nɔ anyi hede asi avifafa me, mexa nu ŋkeke geɖe, eye metsi nu dɔ hedo gbe ɖa le dziƒowo ƒe Mawu la ŋkume.\n5 Eye megblɔ be: “Oo Afetɔ, dziƒowo ƒe Mawu, Mawu gã si ŋu ŋɔdzi le, ame si wɔa eƒe nubabla dzi, eye wòvea ame siwo lɔ̃nɛ heléa eƒe sededewo me ɖe asi la nu,\n6 meɖe kuku, ƒu to anyi, eye wò ŋkuwo nanɔ te, ne nàɖo to gbe si dom wò subɔla le ɖa egbea le ŋkuwòme zã kple keli ɖe wò subɔla Israel-viwo ta hele Israel-viwo ƒe nu vɔ̃ siwo wowɔ ɖe ŋuwò la me ʋum. Nye kple fofonye ƒe aƒe la siaa míewɔ nu vɔ̃.\n7 Nyateƒee, míewɔ nu gbegblẽ ɖe ŋuwò, eye míelé sedede kple ɖoɖo kpakple ʋɔnudrɔ̃ɖoɖo siwo nède asi na wò subɔla Mose la me ɖe asi o.\n8 “Meɖe kuku, ɖo ŋu nya si nègblɔ na wò subɔla Mose be: ‘Ne miewɔ nuteƒe o la, ekema nye hã maka mi ahlẽ ɖe dukɔwo dome.\n9 Ke ne mietrɔ ɖe ŋunye, eye mielé nye sededewo me ɖe asi hewɔ wo dzi la, ekema ne mieka hlẽ ɖe keke dziƒowo ƒe mlɔenu ke hã la, maƒo mia nu ƒu tso afi ma, eye makplɔ mi ava teƒe si metia be nye ŋkɔ nanɔ la.’\n10 Wò subɔlawo kple wò dukɔ wonye, ame siwo nèɖe kple wò ŋusẽ gã kpakple wò alɔ sesẽ.\n11 O, Afetɔ, meɖe kuku, ƒu to anyi ɖe wò subɔla ƒe gbedodoɖa kple wò subɔla siwo wòdzɔa dzi na be yewoavɔ̃ wò ŋkɔ la ƒe gbedodoɖa ŋu, eye na wòadze edzi na wò subɔla egbea dzro, eye na ŋutsu sia nave nunye.”\nƔemaɣi la, fia ƒe ahakulae menye.\n1 Le ɣleti Nisan me, le Fia Artasasta ƒe ƒe blaevelia me la, wain le fia la ŋkume, eye abe ale si mewɔna ɖaa ene la, meku wain la na fia la. Ke nyemelé blanui le eŋkume kpɔ o.\n2 Eya ta fia la biam be: “Nu ka tae nèlé blanui evɔ mèle dɔ lém o? Menye nu bubu aɖekee o, ke boŋ nu xam nèle le dzi me.” Ale vɔvɔ̃ ɖom ŋutɔ.\n3 Eye megblɔ na fia la be: “Fia nenɔ agbe tegbee! Nu ka tae nyemalé blanui o, esi du si me woɖi tɔgbuinyewo ɖo la zu aƒedo, eye dzo fiã eƒe agbowo keŋkeŋ?”\n4 Eye fia la biam be: “Nu ka dim nèle?” Enumake medo gbe ɖa na dziƒowo ƒe Mawu la.\n5 Eye meɖo eŋu na fia la be: “Ne enyo fia ŋu, eye wò subɔvi ƒe nu nyo ŋuwò la, ekema ɖom ɖe Yuda, du si nye tɔgbuinyewo ɖiƒe la, ne magbugbɔe atso.”\n6 Eye fia la, ame si xa fiasrɔ̃ bɔbɔ nɔ la, biam be: “Ɣeyiɣi didi kae wò mɔzɔzɔa axɔ, eye ɣekaɣie nàtrɔ agbɔ?” Ale esi meɖo ɣeyiɣi na fiaa la, edze eŋu be yeaɖom ɖa.\n7 Eye megblɔ na fia la be: “Ne enyo fia ŋu la, ekema na agbalẽm matsɔ ana nutodziɖula siwo le nuto si le Tɔsisi la godo, ne woaɖe mɔ nam matso eme ayi, va se ɖe esime maɖo Yuda dedie,\n8 eye na agbalẽm matsɔ ana Fia Ƒe Ave la dzi kpɔla Asaf hã, ne wòana atiwom hena Gbedoxɔa Ƒe Mɔ́ la ƒe agbowo kpakpa, hena du la ƒe gli kple aƒe si me nɔ ge mala la.” Eya ta fia la tsɔ wo nam le nye Mawu ƒe asi nyui si le dzinye la ta.\n9 Mlɔeba meva ɖo nutodziɖula siwo le nuto si le Tɔsisia godo la gbɔ, eye metsɔ fia la ƒe agbalẽawo na wo. Azɔ hã, fia la dɔ aʋakplɔlawo kple sɔdolawo ɖa kpe ɖe ŋunye.\n10 Esi Horontɔ Sanbalat kple Amonitɔwo ƒe dumegã Tobiya see la, mevivi wo nu be ame aɖe va nyui di ge na Israel-viwo o.\n11 Mlɔeba meva ɖo Yerusalem, eye menɔ afi ma ŋkeke etɔ̃.\n12 Eye nye kple ŋutsu ʋɛ aɖewo siwo le ŋunye la míefɔ le zã me, ke nyemegblɔ nu si nye Mawu de dzi me nam be mawɔ na Yerusalem la na ame aɖeke o, eye lã aɖeke menɔ ŋunye o, negbe esi dom menɔ la ko.\n13 Eye meto Balimegbo la nu do go le zã me le Dagãvudo la ŋgɔ ɖo ta Aɖukpogbo la gbɔ, eye melé ŋku ɖe Yerusalem ƒe gli siwo wogbã kple agbo siwo dzo fiã la ŋu.\n14 Emegbe meyi ŋgɔ va ɖo Vudogbo la gbɔ kple Fia Ƒe Ta la gbɔ, eye teƒe aɖeke meli na lã si dom mele be wòato ayi ŋgɔ o.\n15 Gake meto bali la me le zã me henɔ ŋku lém ɖe glia ŋu, emegbe metrɔ va to Balimegbo la nu hetrɔ gbɔ.\n16 Dumegãwo ƒe kpeɖeŋutɔwo menya afi si meyi kple nu si meyi ɖawɔ o; eye nyemegblɔ nya aɖeke na Yudatɔwo, nunɔlawo, bubumewo, dumegãwo ƒe kpeɖeŋutɔawo kple ame bubu siwo le dɔa wɔ ge la haɖe o.\n17 Emegbe megblɔ na wo be: “Mikpɔ nɔnɔme wɔnublanui si me míele, ale si Yerusalem zu aƒedo, eye wotɔ dzo eƒe agboawo la ɖa. Miva ne míagbugbɔ Yerusalem gli la aɖo, be ŋukpe gã sia nu nayi.”\n18 Eye megblɔ ale si nye Mawu ƒe asi nyui nɔ dzinye kple fia ƒe nya siwo wògblɔ nam la hã na wo. Eye wogblɔ nam be: “Mina míatso, ne míaɖo glia.” Eya ta wodo ŋusẽ wo ɖokuiwo ɖe dɔ nyui la wɔwɔ ŋu.\n19 Ke esi Horontɔ Sanbalat kple Amonitɔwo ƒe dumegã Tobiya kpakple Arabiatɔ Gesem see la, woɖu fewu le mía ŋu hebia mí gbɔɖiametɔe be: “Nu kae nye esia wɔm miele? Fia ŋue miele aglã dzem ɖoa?”\n20 Gake meɖo eŋu na wo be: “Dziƒowo ƒe Mawu lae nye Ame si ana wòadze edzi na mí, eye mí, eƒe subɔlawo, míatso aɖo gli la; ke miawo la, miaƒe asi manɔ dɔ sia me loo alo akpɔ gome le eme o, eye ŋkuɖodzinu aɖeke manɔ anyi na mi le Yerusalem o.\n1 Eye nunɔlagã Eliyasib kple nɔvia nunɔlawo tso, eye wogbugbɔ Alẽgbo la tu. Wokɔ eŋu, eye wode ʋɔtruwo enu; wokɔ eŋu va ɖo Mea Ƒe Mɔ́ la gbɔ kple Hananel Ƒe Mɔ́ la gbɔ ke.\n2 Yeriko ŋutsuwo hã ɖɔ glia ɖo tso afi ma; eye Zakur, Imri vi, hã ɖɔe ɖo tso wo tɔ nu.\n3 Hasenaa viwo tu Tɔmelãgbo la; wode ʋɔtrutiwo eŋu, eye wode ʋɔtruwo, ʋɔtruŋugawo kple gametiwo enu.\n4 Meremot, Uriya vi, Hakoz vi, ɖɔ glia ƒe akpa si kplɔe ɖo la ɖo, eye Mesulam, Berekiya vi, Mesezabel vi, ɖɔ akpa si kplɔe ɖo la ɖo, Zadok, Baana vi, ɖɔ akpa si kplɔe ɖo la ɖo.\n5 Tekoatɔwo ɖɔ glia ƒe akpa si kplɔe ɖo la ɖo, gake woƒe bubumewo ya mebɔbɔ wo ɖokuiwo ne woakpe asi ɖe woƒe aƒetɔwo ƒe dɔ la ŋu o.\n6 Yoyada, Pasea vi, kple Mesulam, Besodeya vi, ɖɔ Du Xoxo La Ƒe Agbo la ɖo; wode ʋɔtrutiwo eŋu, eye wode ʋɔtruwo, ʋɔtruŋugawo kple gametiwo enu.\n7 Gibeontɔ Melatia kple Meronottɔ Yadon, siwo nye Gibeon kple Mizpa ŋutsuwo, ame siwo le nutodziɖula si le nuto si le Tɔsisia godo ƒe ŋusẽ te la, ɖɔ glia ƒe akpa si kplɔe ɖo la ɖo.\n8 Uziel, Harhaya vi, ame si nye sikanutulawo dometɔ ɖeka, ɖɔ glia ƒe akpa si kplɔe ɖo la ɖo, eye Hananiya, ame si nye atike ʋeʋĩ wɔlawo dometɔ ɖeka ɖɔ akpa si kplɔe ɖo la ɖo; eye woɖo kpe gbadzɛwo ɖe Yerusalem va ɖo Gli Gbadza la gbɔ.\n9 Refaya, Hur vi, si nye Yerusalem nuto la ƒe afã dzi ɖula ɖɔ glia ƒe akpa si kplɔe ɖo la ɖo.\n10 Yedaya, Harumaf vi, ɖɔ glia ƒe akpa si kplɔe ɖo le eya ŋutɔ ƒe aƒe ŋgɔ la ɖo, eye Hatus, Hasabneya vi, ɖɔ akpa si kplɔe ɖo la ɖo.\n11 Malkiya, Harim vi, kple Hasub, Pahat-Moab vi, ɖɔ glia ƒe akpa bubu ɖo hekpe ɖe Abolomèkpowo Ƒe Mɔ́ la hã ŋu.\n12 Salum, Halohes vi, si nye Yerusalem nuto la ƒe afã dzi ɖula kple vianyɔnuwo ɖɔ glia ƒe akpa si kplɔe ɖo la ɖo.\n13 Hanun kple Zanoa nɔlawo ɖɔ Balimegbo la ɖo; wogbugbɔ tui, eye wode ʋɔtruwo, ʋɔtruŋugawo kple gametiwo enu; eye woɖɔ gli la ɖo va ɖo Aɖukpogbo la gbɔ ke wòle abɔklugui akpe ɖeka.\n14 Malkiya, Rekab vi, si nye Bet-Hakerem nuto la dzi ɖula, ɖɔ Aɖukpogbo la ɖo; eɖɔe ɖo, eye wòde ʋɔtruwo, ʋɔtruŋugawo kple gametiwo enu.\n15 Salun, Kolhoze vi, si nye Mizpa nuto la dzi ɖula, ɖɔ Vudogbo la ɖo; eɖɔe ɖo hegba etame, eye wòde ʋɔtruwo, ʋɔtruŋugawo kple gametiwo enu, egaɖɔ Sela-ta ƒe gli si le Fia Ƒe Abɔ ŋu va ɖo keke Atrakpui si ɖiɖi tso David Ƒe Du la me gbɔ la ɖo.\n16 Eya yome Nehemiya, Azbuk vi, si nye Bet-Zur nuto la ƒe afã dzi ɖula, ɖɔ glia ƒe akpa aɖe ɖo va ɖo David Ƒe Ameɖiƒe ŋgɔ, yi ta si woɖe la gbɔ, va se ɖe keke Kalẽtɔwo Ƒe Xɔ la gbɔ ke.\n17 Eya yome Lewi viwo ɖɔ glia ƒe akpa aɖe ɖo: Rehum, Bani vi ɖɔ glia ƒe akpa aɖe ɖo; eyome Hasabiya, si nye Keila nuto la ƒe afã dzi ɖula ɖɔ akpa aɖe ɖo hena eƒe nuto la.\n18 Eya yome wo nɔviwo ɖɔ glia ƒe akpa aɖe ɖo: Bavai, Henada vi, si nye Keila nuto la ƒe afã dzi ɖula ɖɔ glia ƒe akpa aɖe ɖo.\n19 Eyome Ezer, Yesua vi, si nye Mizpa dziɖula, ɖɔ glia ƒe akpa bubu si le todzimɔ si yi Aʋawɔnuwo Dzraɖoƒe le Sɔti la gbɔ la ɖo.\n20 Eya yome Baruk, Zabai vi, do vevie nu ɖɔ glia ƒe akpa bubu si tso Sɔti la gbɔ va se ɖe keke nunɔlagã Eliyasib ƒe aƒe mɔnu ke la ɖo.\n21 Eya yome Meremot, Uriya vi, Hakoz vi, ɖɔ glia ƒe akpa bubu si tso Eliyasib ƒe aƒe la ƒe mɔnu va se ɖe Eliyasib ƒe aƒe la ƒe mlɔenu la ɖo.\n22 Eya yome nunɔla siwo nye Yordan-nuto la me ŋutsuwo, ɖɔ glia ƒe akpa aɖe ɖo.\n23 Woawo yome Benyamin kple Hasub ɖɔ glia ƒe akpa aɖe ɖo le woawo ŋutɔwo ƒe aƒe ŋgɔ. Woawo yome Azariya, Maaseya vi, Ananiya vi, ɖɔ akpa aɖe ɖo le eya ŋutɔ ƒe aƒe gbɔ.\n24 Le eya yome Binui, Henada vi, ɖɔ glia ƒe akpa bubu si tso Azariya ƒe aƒe gbɔ yi Sɔti la gbɔ, va se ɖe keke dzogoe la dzi ke la ɖo.\n25 Eya yome Palal, Uzai vi ɖɔ glia ƒe akpa aɖe ɖo le Sɔti la kple xɔ tsrala si le Fia Ƒe Aƒe la ŋu ŋgɔ, si nye dzigbetɔ si le Dzɔlawo Ƒe Xɔxɔnu la ŋu. Eya yome Pedaya, Paros vi ɖo glia kplɔe ɖo.\n26 Gbedoxɔmesubɔla siwo nɔ Ofel ɖɔ glia ƒe akpa aɖe ɖo va ɖo keke Tsigbo la ŋgɔ le ɣedzeƒekpa dzi kple xɔ tsrala si do gɔ̃ɔ la ŋu ke.\n27 Woawo yome Tekoatɔwo ɖɔ glia ƒe akpa bubu si tso xɔ tsrala si do gɔ̃ɔ la ŋgɔ va ɖo keke Ofel gli la gbɔ ke la ɖo.\n28 Nunɔlawo ɖɔ glia ƒe akpa aɖe ɖo tso Sɔgbo la tame, ame sia ame le eya ŋutɔ ƒe aƒe ŋgɔ.\n29 Woawo yome Zadok, Imer vi, ɖɔ glia ƒe akpa aɖe ɖo le eya ŋutɔ ƒe aƒe ŋgɔ.\nEya yome Semaya, Sekaniya vi, si nye Ɣedzeƒegbo la ŋu dzɔla, ɖɔ glia ƒe akpa aɖe ɖo.\n30 Eya yome Hananiya, Selemiya vi kple Hanun, si nye Zalaf vi adelia, ɖɔ glia ƒe akpa bubu ɖo.\nEya yome Mesulam, Berekiya vi, ɖɔ glia ƒe akpa aɖe ɖo le eya ŋutɔ ƒe aƒe ŋgɔ.\n31 Eya yome Malkiya, si nye sikanutulawo dometɔ ɖeka ɖɔ glia ƒe akpa aɖe ɖo va ɖo gbedoxɔmesubɔlawo kple asitsalawo ƒe aƒe la gbɔ, le Ŋkuléɖeŋugbo la ŋgɔ va se ɖe keke xɔtaxɔ dzogoedzitɔ la gbɔ ke.\n32 Eye sikanutulawo kple asitsalawo ɖɔ glia ɖo le xɔtaxɔ dzogoedzitɔ la kple Alẽgbo la dome.\n1 Esi Sanbalat se be míegbugbɔ glia le ɖoɖom la, eku dzi nɛ, eye wòdo domedzoe vevie heɖe alɔme le Yudatɔwo ŋu.\n2 Egblɔ le nɔviawo kple Samaria-ʋakɔ la ŋkume be: “Nu ka wɔm Yudatɔ beliawo le? Ðe wosusu be yewoate ŋuia? Ðe woasa vɔa? Ðe woawu enu le ŋkeke ɖeka mea? Ðe woaho kpe ƒodzowo tso gli gbagbã siwo li kɔ ɖi la mea azãa?”\n3 Ke Amonitɔ Tobiya le exa, eye wògblɔ be: “Gli si ɖom wole la, ne abei teti de edzi la, akaka woƒe kpegli la.”\n4 Oo mía Mawu, see, elabena míezu alɔmeɖenu, eya ta na woƒe vlododo la natrɔ ava woawo ŋutɔwo ƒe ta dzi, eye nàna woaha wo ayi aboyonyigba dzi.\n5 Mègatsyɔ nu woƒe vodada kple woƒe nu vɔ̃ dzi le ŋkuwòme o. Mègana woatutu wo ɖa o, elabena wodzu gliɖolaawo.\n6 Ke míegbugbɔ ɖo gli bliboa va kpe wòɖo eƒe kɔkɔme ƒe afã, eye dzi nɔ dukɔ la ƒo ɖe dɔwɔwɔ ŋu.\n7 Esi Sanbalat, Tobiya, Arabiatɔwo, Amonitɔwo kple Asdodtɔwo se be Yerusalem ƒe gliawo ɖɔɖɔ ɖo dɔa le zɔ ɖem nyuie eye wole glia ƒe gbagbãƒewo xem la, dzi ku wo vevie.\n8 Eya ta wo katã woɖo nugbe be yewoava wɔ aʋa kple Yerusalem, ne yewoade zitɔtɔ eme.\n9 Ke míedo gbe ɖa na mía Mawu la, eye míeɖo dzɔlawo ɖe wo ŋu zã kple keli.\n10 Ke Yudatɔwo nɔ gbɔgblɔm be: “Ŋusẽ vɔ le ame siwo le gli gbagbãwo lɔm la ŋu, eye gli gbagbãwo gali zã míalɔ; míete ŋu le gli sia ɖo ge gbeɖe o.”\n11 Eye míaƒe futɔwo nɔ gbɔgblɔm be: “Kaka woanya alo akpɔe la, míage ɖe wo dome, eye míawu wo ahana dɔ la natɔ.”\n12 Ɣesiaɣi si Yudatɔ siwo te ɖe wo ŋu la va la, wogblɔna na mí enuenu be: “Woatso goawo katã me ava dze mía dzi.”\n13 Eya ta meɖe amewo ɖo glia godo le akpa siwo le anyime siwo le nuvo, eye meɖo wo ɖe woƒe ƒomewo nu, eye wolé woƒe yiwo, akplɔwo kple datiwo ɖe asi.\n14 Esi mekpɔ be vɔvɔ̃ ɖo wo la, enumake metso, eye megblɔ na bubumeawo kple dumegãwo ƒe kpeɖeŋutɔwo kpakple ame susɔeawo be: “Migavɔ̃ wo o. Miaƒe susu nenɔ Afetɔ, Ŋusẽtɔ si ŋu ŋɔdzi le la ŋu; eye miwɔ aʋa ɖe mia nɔviwo, mia viŋutsuwo, mia vinyɔnuwo, mia srɔ̃wo, kple miaƒe aƒewo ta.”\n15 Esi míaƒe futɔwo se be míese nugbe si ɖom yewole, eye be Mawu vavã la gblẽ yewoƒe adaŋudede me la, mí katã míetrɔ yi ɖate gli la ɖoɖo.\n16 Tso ŋkeke ma dzi la, nye ɖekakpuiawo ƒe afã wɔa dɔ la, eye woƒe afã hã léa akplɔwo, akpoxɔnuwo kple aŋutrɔwo ɖe asi eye wodo gawuwo. Amegãwo tɔ ɖe Yuda ƒe aƒe blibo si nɔ\n17 glia ɖom la megbe. Agbatsɔlawo dometɔ ɖe sia ɖe tsɔ asi ɖeka le dɔa wɔm, eye wotsɔ asi evelia lé aʋawɔnu ɖe asi. 18 Eye gliɖolawo dometɔ ɖe sia ɖe ta yi ɖe ali hafi le glia ɖom, eye lãdzokula la le tsitre ɖe axanye.\n19 Eye megblɔ na bubumeawo kple dumegãwo ƒe kpeɖeŋutɔawo kpakple ame susɔeawo be: “Dɔ la lolo hekeke ta, eye míekaka ɖe glia dzi hele adzɔge tso mía nɔewo gbɔ akpa.\n20 Ne miese lãdzo ƒe ɖiɖi la, ekema miava ƒo ƒu ɖe mía gbɔ. Mía Mawu la awɔ aʋa na mí.”\n21 Míaƒe afã le dɔa dzi, eye míaƒe afã mamlɛa hã léa akplɔ ɖe asi tso agudzedze va se ɖe esime ɣletiviwo tona.\n22 Megblɔ na dukɔ la ɣemaɣi be: “Ŋutsu ɖe sia ɖe kple eƒe subɔvi netsi Yerusalem dɔ le zã me, ne woanye dzɔlawo na mí le zã me, eye woawɔ dɔ le ŋkeke me.”\n23 Eya ta nye kple nɔvinyewo kple nye subɔviwo kpakple dzɔla siwo nɔ yonyeme ya míeɖe míaƒe awuwo ɖi kpɔ o, eye mía dometɔ ɖe sia ɖe léa eƒe aʋawɔnu ɖe eƒe nuɖusi.\n1 Gake dukɔ la kple wo srɔ̃wo fa konyi vevie ɖe wo nɔvi Yudatɔwo ƒe nuwɔna ta.\n2 Ame aɖewo gblɔ be: “Mía kple mía viŋutsuwo kple mía vinyɔnuwo míesɔ gbɔ. Ehiã be míakpɔ nu aɖu anɔ agbe.”\n3 Ame aɖewo hã gblɔ be: “Míetsɔ míaƒe agblewo, míaƒe waingblewo kple míaƒe aƒewo le awɔba ɖom hafi le nu kpɔm le ɖuɖum le dɔŋɔli sia.”\n4 Eye ame bubuwo hã gblɔ be: “Ðe míedo ga hafi xe adzɔ na fia la ɖe míaƒe agblewo kple míaƒe waingblewo ta.\n5 Evɔ ɖeko míaƒe ŋutilã le abe mía nɔviwo tɔ ene, eye mía viwo le abe wo viwo ene; gake kpɔ ɖa, ele na mí be míatsɔ mía viŋutsuwo kple mía vinyɔnuwo awɔ kluviwoe, eye mía vinyɔnu aɖewo zu kluviwo xoxo. Evɔ wɔna aɖeke mele mía ŋu ne míatsi nu sia nu o, elabena míaƒe agblewo kple míaƒe waingblewo zu ame bubuwo tɔ keŋ.”\n6 Esi mese woƒe ɣli kple nya siawo la, dɔme vem ŋutɔ.\n7 Eya ta mede ŋugble tso nya siawo ŋu, eye mehe nya ɖe bubumeawo kple dumegãwo ƒe kpeɖeŋutɔawo ŋu hegblɔ na wo be: “Mia dometɔ ɖe sia ɖe le deme biam tso eya ŋutɔ nɔvia si.”\nAzɔ hã, meyɔ takpekpe gã aɖe le woawo ta.\n8 Eye megblɔ na wo be: “Míedze agbagba ale si míate ŋui gbugbɔ mía nɔvi Yudatɔ siwo wodzra na dukɔwo la ƒle, eye azɔ la, ɖe miawo ŋutɔwo miatsɔ mia nɔviwo adzra be míagbugbɔ wo aƒle le miawo hã mia sia?” Ke wozi kpi, eye womekpɔ nya aɖeke gblɔ o.\n9 Eye megagblɔ be: “Nu si wɔm miele la menyo o. Ðe mele be miazɔ le mía Mawu la vɔvɔ̃ me be dukɔ siwo nye míaƒe futɔwo la nagado vlo mí oa?\n10 Eye nye kple nɔvinyewo kpakple nye subɔviwo hã míedoa ga kple nuku gbana na wo. Meɖe kuku, mina míadzudzɔ demexɔxɔ alea.\n11 Meɖe kuku, migbugbɔ woƒe agblewo, woƒe waingblewo, woƒe amitibɔwo kple woƒe aƒewo na wo egbe sia, eye migbugbɔ deme, si nye akpa ɖeka le alafa ɖe sia ɖe me si miexɔna ɖe ga, nuku, wain yeye kple ami ta la hã na wo.”\n12 Woɖo eŋu be: “Míagbugbɔ wo ana wo, eye míabia naneke tso wo si azɔ o. Míawɔe pɛpɛpɛ abe ale si nègblɔ ene.” Eya ta meyɔ nunɔlawo, eye mena ŋutsuawo ka atam be yewoawɔ ɖe ŋugbedodo sia dzi.\n13 Azɔ hã, meʋuʋu nye awu ƒe akɔnu, eye megblɔ be: “Ale Mawu vavã la aʋuʋu ame sia ame si mawɔ ŋugbedodo sia dzi o la tso eƒe aƒe kple eƒe nunɔamesi gbɔe, eye wòaʋuʋui alea wòaɖi gbɔlo.” Eye ha blibo la katã ɖo eŋu be: “Amen!” Eye wode asi Afetɔ kafukafu me. Eye dukɔ la wɔ ɖe ŋugbedodo sia dzi.\n14 Azɔ hã, tso gbe si gbe wòɖom nutodziɖulae le Yuda-nyigba dzi, tso Fia Artasasta ƒe ƒe blaevelia me va se ɖe ƒe blaetɔ̃ vɔ evelia me, si le ƒe wuieve la, mía kple nɔvinyewo míeɖu abolo si nutodziɖula dze na la kpɔ o.\n15 Ke nutodziɖula siwo do ŋgɔ nam ya do agba na dukɔ la, eye woxɔa klosalo sekel blaene le wo si ɖe abolo kple wain ŋu gbe sia gbe. Woƒe dɔlawo hã te dukɔ la ɖe anyi. Ke nye ya nyemewɔ nenema o, le esi mevɔ̃a Mawu ta.\n16 Hekpe ɖe eŋu la, mekpe asi ɖe gliɖoɖodɔ sia ŋu, eye míeƒle agble aɖeke o; eye nye dɔlawo katã kpe asi ɖe dɔa ŋu le afi ma.\n17 Nye kplɔ̃ ŋue Yudatɔwo kple dumegãwo ƒe kpeɖeŋutɔawo, siwo nye ame alafa ɖeka blaatɔ̃, kple ame siwo tso dukɔ siwo ƒo xlã mí me va mía gbɔ la ɖua nu le.\n18 Nu siwo woɖana nam gbe sia gbee nye nyitsu ɖeka, alẽ tiatia ade kple xewo; hekpe ɖe wain ƒomevi geɖe ŋu zi ɖeka ŋkeke ewo ɖe sia ɖe. Azɔ hã, nyemebia nuɖuɖu si nutodziɖula dze na la kpɔ o, elabena dɔ si le dukɔ sia dzi la kpe.\n19 Oo nye Mawu, ɖo ŋku nu siwo katã mewɔ ɖe dukɔ sia ta la dzi hena nye nyui.\n1 Esi wogblɔ na Sanbalat, Tobiya, Arabiatɔ Gesem kple míaƒe futɔ susɔeawo be megbugbɔ gli la ɖo, eye gbagbãƒe aɖeke mesusɔ ɖe eŋu o la (gake va se ɖe ɣemaɣi la, nyemekpɔ de ʋɔtru agboawo nu haɖe o),\n2 enumake Sanbalat kple Gesem dɔ ame ɖem gblɔ be: “Va míaɖo ɣeyiɣi ado go le kɔƒe siwo le gbadzaƒe si le Ono Balia me la dometɔ ɖeka me.” Ke ɖe woɖo tame be yewoawɔ nu vevim.\n3 Eya ta medɔ ame ɖe wo be: “Dɔ gã aɖe wɔm mele, eya ta nyemate ŋu ava o. Nu ka tae matɔ te dɔa, eye madzo le dɔa gbɔ ava mia gbɔ?”\n4 Wogaɖo du ɖem alea zi ene sɔŋ, eye metsɔ nya ma ke ɖo eŋu na wo.\n5 Eye Sanbalat dɔ eƒe dɔla ɖem kple nya ma ke zi atɔ̃lia, eye agbalẽ aɖe si nu wometre o la le esi.\n6 Ale woŋlɔ ɖe emee nye esi: “Wosee le dukɔwo me, eye Gesem hã le gbɔgblɔm be, wò kple Yudatɔwo mieɖoe be yewoadze aglã. Esia tae nèle gli sia ɖom, eye le nya si gblɔm wole nu la, èdi be yeazu fia ɖe wo nu.\n7 Èɖo nyagblɔɖilawo gɔ̃ hã ne woaɖe gbeƒã le ŋuwò le Yerusalem blibo la katã be, ‘Fia le Yuda si!’ Azɔ wole nya siawo gblɔ ge na fia la. Eya ta va ne míade adaŋu.”\n8 Ke meɖo eŋu ɖo ɖee be: “Nu siwo gblɔm nèle la dometɔ aɖeke mele eme o, ke boŋ wò ŋutɔe le wo kpam.”\n9 Elabena wo katã wole didim be yewoado ŋɔdzi na mí hele gbɔgblɔm be: “Woƒe asiwo ado agblɔ ale be womawɔ dɔa ade goe o.” Eya ta mele gbe dom ɖa be nàdo ŋusẽ nye asiwo.\n10 Eye meyi Semaya, Delaya vi, Mehetabel vi, si do ʋɔ ɖe eɖokui nu la, ƒe aƒe me. Eye wògblɔ be: “Na míaɖo ɣeyiɣi ado go le Mawu vavã ƒe aƒe la me, le gbedoxɔa me, eye míado gbedoxɔ la ƒe ʋɔtruwo, elabena wogbɔna wu wò ge. Zã mee wogbɔna wu wò ge.”\n11 Ke megblɔ be: “Ame abe nye ene nasia? Eye ame abe nye ene nayi gbedoxɔ me aganɔ agbea? Nyemele eme yi ge o!”\n12 Eya ta mekpɔe dze sii be menye Mawue dɔe o, ke boŋ egblɔ nya sia ɖi ɖe ŋunye le esi Tobiya kple Sanbalat dae ta.\n13 Wodae be wòado vɔvɔ̃ nam ne mawɔ nu vɔ̃, ale be woakpɔ nya le ŋunye agblẽ nye ŋkɔ ahado vlom.\n14 Oo nye Mawu, ɖo ŋku Tobiya kple Sanbalat dzi, le wo dometɔ ɖe sia ɖe ƒe nuwɔna siawo nu, hekpe ɖe nyɔnunyagblɔɖila Noadiya kple nyagblɔɖila susɔe siwo le didim be yewoado vɔvɔ̃ nam la ŋuti.\n15 Ale míewu gli la ɖoɖo nu le ŋkeke blaatɔ̃ vɔ eve me, le Elul ƒe ŋkeke blaeve vɔ atɔ̃lia dzi.\n16 Esi míaƒe futɔwo katã see, eye dukɔ siwo katã ƒo xlã mí la kpɔe ko la, ŋukpe lé wo vevie, eye wodze sii be, mía Mawu la gbɔe wòtso be wowɔ dɔ sia.\n17 Le ŋkeke mawo me la, Yuda bubumewo ŋlɔ agbalẽ geɖe ɖo ɖe Tobiya, eye Tobiya hã ŋlɔ agbalẽ geɖe tsɔ ɖo eŋu na wo.\n18 Yudatɔ geɖewo de edzi, elabena Sekaniya, Arak vi, ƒe toyɔvie wònye, eye via Yehohanan hã ɖe Berekiya viŋutsu Mesulam ƒe vinyɔnu.\n19 Azɔ hã, woƒoa nu nyui le eŋu le gbɔnye zi geɖe. Eye wotoa nya siwo katã megblɔna la nɛ. Eye Tobiya ɖoa agbalẽwo ɖa be yeatsɔ ado ŋɔdzi nam.\n1 Esi wonya gbugbɔ gliawo ɖo vɔ ko la, mede ʋɔtruawo enumake, eye woɖo agbonudzɔlawo kple hadzilawo kpakple Lewi viwo.\n2 Eye metsɔ Yerusalem dzi kpɔkpɔ de asi na nɔvinye Hanani kple Hananiya, si nye Mɔ́ la ƒe amegã, elabena enye ŋutsu si dzi woate ŋu aka ɖo, eye wòvɔ̃a Mawu vavã la wu ame bubu geɖewo.\n3 Eye megblɔ na wo be: “Womegaʋu Yerusalem ƒe agboawo o, va se ɖe esime ŋdɔ ʋu hafi, eye ne agbonudzɔlawo tɔ ɖe ʋɔtruawo nu la, woado wo ade gameti wo me. Woaɖo Yerusalem nɔla aɖewo dzɔlawoe, wo dometɔ aɖewo nadzɔ teƒe siwo wode asi na wo, eye wo dometɔ aɖewo nanɔ woawo ŋutɔwo ƒe aƒewo ŋgɔ.”\n4 Ke du la keke helolo, gake ame ʋɛ aɖewo koe le eme, eye womekpɔ gbugbɔ xɔwo tu haɖe o.\n5 Ke nye Mawu dee dzi me nam be maƒo bubumewo kple dumegãwo ƒe kpeɖeŋutɔawo kpakple dukɔ la nu ƒu ne woaŋlɔ wo ŋkɔwo le dzidzimeawo nu. Azɔ meke ɖe ame siwo gbɔ zi gbãtɔ la ƒe dzidzimenuŋlɔɖiawo ŋu, eye mekpɔ woŋlɔ ɖe eme be:\n6 Babilon dziɖuƒea me tɔ siwo gbɔ tso aboyo me, ame siwo Babilon-fia Nebukadnezar ɖe aboyoe, eye wotrɔ gbɔ va Yerusalem kple Yuda, eye ame sia ame yi eya ŋutɔ ƒe du me la woe nye esi,\n7 ame siwo gbɔ kple Zerubabel, Yesua, Nehemiya, Azariya, Raamiya, Nahamani, Mordekai, Bilsan, Misperet, Bigvai, Nehum, kple Baana.\nIsrael dukɔ la me ŋutsuwo ƒe xexlẽmee nye esi:\n8 Paros viwo le ame akpe eve alafa ɖeka blaadre vɔ eve;\n9 Sefatiya viwo le ame alafa etɔ̃ blaadre vɔ eve;\n10 Arak viwo le ame alafa ade blaatɔ̃ vɔ eve;\n11 Pahat-Moab viwo tso Yesua kple Yoab viwo me le ame akpe eve alafa enyi wuienyi;\n12 Elam viwo le ame akpe ɖeka alafa eve blaatɔ̃ vɔ ene;\n13 Zatu viwo le ame alafa enyi blaene vɔ atɔ̃;\n14 Zakai viwo le ame alafa adre blaade;\n15 Binui viwo le ame alafa ade blaene vɔ enyi;\n16 Bebai viwo le ame alafa ade blaeve vɔ enyi;\n17 Azgad viwo le ame akpe eve alafa etɔ̃ blaeve vɔ eve;\n18 Adonikam viwo le ame alafa ade blaade vɔ adre;\n19 Bigvai viwo le ame akpe eve kple blaade vɔ adre;\n20 Adin viwo le ame alafa ade blaatɔ̃ vɔ atɔ̃;\n21 Ater vi siwo tso Hizkiya me le ame blaasieke vɔ enyi;\n22 Hasum viwo le ame alafa etɔ̃ blaeve vɔ enyi;\n23 Bezai viwo le ame alafa etɔ̃ blaeve vɔ ene;\n24 Harif viwo le ame alafa ɖeka wuieve;\n25 Gibeon viwo le ame blaasieke vɔ atɔ̃;\n26 Betlehem kple Netofa ŋutsuwo le ame alafa ɖeka blaenyi vɔ enyi;\n27 Anatot ŋutsuwo le ame alafa ɖeka blaeve vɔ enyi;\n28 Bet-Azmavet ŋutsuwo le ame blaene vɔ eve;\n29 Kiriat-Yearim, Kefira kple Beerot ŋutsuwo le ame alafa adre blaene vɔ etɔ̃;\n30 Rama kple Geba ŋutsuwo le ame alafa ade blaeve vɔ ɖekɛ;\n31 Mikmas ŋutsuwo le ame alafa ɖeka blaeve vɔ eve;\n32 Betel kple Ai ŋutsuwo le ame alafa ɖeka blaeve vɔ etɔ̃;\n33 Nebo kemɛa ƒe ŋutsuwo le ame blaatɔ̃ vɔ eve;\n34 Elam kemɛa ƒe viwo le ame akpe ɖeka alafa eve blaatɔ̃ vɔ ene;\n35 Harim viwo le ame alafa etɔ̃ blaeve;\n36 Yeriko viwo le ame alafa etɔ̃ blaene vɔ atɔ̃;\n37 Lod viwo, Hadid viwo kple Ono viwo le ame alafa adre blaeve vɔ ɖekɛ;\n38 Senaa viwo le ame akpe etɔ̃ alafa asieke blaetɔ̃.\n39 Nunɔlawoe nye: Yedaya vi siwo tso Yesua ƒe me, wole ame alafa asieke blaadre vɔ etɔ̃;\n40 Imer viwo le ame akpe ɖeka kple blaatɔ̃ vɔ eve;\n41 Pashur viwo le ame akpe ɖeka alafa eve blaene vɔ adre;\n42 Harim viwo le ame akpe ɖeka kple wuiadre.\n43 Lewi viwoe nye Yesua viwo kple Kadmiel vi siwo katã tso Hodeva viwo dome, wole ame blaadre vɔ ene.\n44 Hadzila siwo nye Asaf viwo le ame alafa ɖeka blaene vɔ enyi.\n45 Agbonudzɔlawoe nye: Salum viwo, Ater viwo, Talmon viwo, Akub viwo, Hatita viwo, Sobai viwo: wole ame alafa ɖeka blaetɔ̃ vɔ enyi.\n46 Gbedoxɔmesubɔlawoe nye: Ziha viwo, Hasufa viwo, Tabaot viwo,\n47 Keros viwo, Sia viwo, Padon viwo,\n48 Lebana viwo, Hagaba viwo, Salmai viwo,\n49 Hanan viwo, Gidel viwo, Gahar viwo;\n50 Reaya viwo, Rezin viwo, Nekoda viwo,\n51 Gazam viwo, Uza viwo, Pasea viwo,\n52 Besai viwo, Meunim viwo, Nefusesim viwo,\n53 Bakbuk viwo, Hakufa viwo, Harhur viwo,\n54 Bazlit viwo, Mehida viwo, Harsa viwo,\n55 Barkos viwo, Sisera viwo, Tema viwo,\n56 Neziya viwo kple Hatifa viwo.\n57 Salomo ƒe subɔviwo ƒe viwoe nye: Sotai viwo, Soferet viwo, Perida viwo,\n58 Yaala viwo, Darkon viwo, Gidel viwo,\n59 Sefatiya viwo, Hatil viwo, Pokeret-Hazebayim viwo kple Amon viwo.\n60 Gbedoxɔmesubɔlawo kple Salomo ƒe subɔviwo ƒe viwo katã le alafa etɔ̃ blaasieke vɔ eve.\n61 Ame siwo tso Tel-Mela, Tel-Harsa, Kerub, Adon kple Imer, eye womete ŋu fia wo fofowo ƒe aƒekɔwo kple woƒe dzɔtsoƒe be Israel-viwoe yewonye o lae nye:\n62 Delaya viwo, Tobiya viwo, Nekoda viwo: wole ame alafa ade blaene vɔ eve.\n63 Ame siwo tso nunɔlawo domee nye: Habayiya viwo, Hakoz viwo, Barzilai, si ɖe srɔ̃ tso Gileadtɔ Barzilai ƒe vinyɔnuwo dome, eye wòtsɔ woƒe ŋkɔ la, ƒe viwo.\n64 Ame siawoe di woƒe ƒomeŋkɔ le dzidzimenuŋlɔɖiawo me, ne woaɖo kpe dzidzime si me wotso la dzi, ke womekpɔe o, eya ta woɖe wo le nunɔladɔ la me.\n65 Nutodziɖula la gblɔ na wo be womaɖu nu kɔkɔewo ƒe nu kɔkɔeawo ƒe ɖeke o, va se ɖe esime nunɔla aɖe bia gbe to Urim kple Tumim la dzi hafi.\n66 Ha blibo la katã le ame akpe blaene vɔ eve alafa etɔ̃ blaade,\n67 woƒe kluviwo kple kosiwo mele eme o, woawo le ame akpe adre alafa etɔ̃ blaetɔ̃ vɔ adre; woƒe ŋutsuhadzilawo kple nyɔnuhadzilawo le alafa eve blaene vɔ atɔ̃.\n68 Woƒe sɔwo le alafa adre blaetɔ̃ vɔ ade, eye woƒe tedzisɔwo le alafa eve blaene vɔ atɔ̃,\n69 woƒe kposɔwo le alafa ene blaetɔ̃ vɔ atɔ̃, eye woƒe tedziwo le akpe ade alafa adre blaeve.\n70 Tatɔ siwo le wo fofowo ƒe aƒekɔwo nu dometɔ aɖewo na nu ɖe dɔ la ŋu. Nutodziɖula la na sika drakma akpe ɖeka, agba goboe blaatɔ̃, kple nunɔlawu ʋlaya alafa atɔ̃ blaetɔ̃ wotsɔ de kesinɔnudzraɖoƒe la.\n71 Tatɔ siwo le wo fofowo ƒe aƒekɔwo nu dometɔ aɖewo na sika drakma akpe blaeve kple klosalo mina akpe eve alafa eve wotsɔ de kesinɔnudzraɖoƒe la ɖe dɔ la ŋu.\n72 Nu siwo dukɔ la ƒe ame susɔeawo na la le sika drakma akpe blaeve kple klosalo mina akpe eve kpakple nunɔlawu ʋlaya blaade vɔ adre.\n73 Eye nunɔlawo, Lewi viwo, agbonudzɔlawo, hadzilawo, dukɔ la me tɔ aɖewo kple gbedoxɔmesubɔlawo kpakple Israel-vi susɔeawo katã yi ɖanɔ woƒe duwo me. Kaka ɣleti adrelia naɖo la, Israel-viwo nɔ woƒe duwo me.\n1 Dukɔ blibo la kpe ta ɖekae ɖe ablɔ si le Tsigboa ŋgɔ la me, eye wogblɔ na nugbugbɔŋlɔla Ezra be wòatsɔ Mose ƒe Se, si Afetɔ de na Israel la, ƒe agbalẽ la vɛ.\n2 Eya ta nunɔla Ezra tsɔ Se la va ŋutsuwo, nyɔnuwo kple ame siwo katã ate ŋu ase nya ahase egɔme la ƒe ha bliboa ŋkume le ɣleti adrelia ƒe ŋkeke gbãtɔ dzi.\n3 Eye wòxlẽe sesĩe le ablɔ si le Tsigboa ŋgɔ la me, tso ŋdi va se ɖe ɣeɖota, le ŋutsuwo, nyɔnuwo kple ame bubu siwo ate ŋu ase nu gɔme la ŋkume; eye dukɔ blibo la ƒe to nɔ Segbalẽ la ŋu vevie.\n4 Eye nugbugbɔŋlɔla Ezra tɔ ɖe teƒe kɔkɔ si wotsɔ ʋuƒo wɔ ɖe wɔnaa ŋu; eye Matitiya, Sema, Anaiya, Uriya, Hilkiya kple Maaseya tɔ ɖe exa le eƒe ɖusime, eye Pedaya, Misael, Malkiya, Hasum, Has-Badana, Zakariya kple Mesulam le eƒe miame.\n5 Ezra ʋu agbalẽ la le dukɔ blibo la ŋkume, elabena eya le kɔkɔƒe wu dukɔ blibo la. Esi wòʋui la, dukɔ blibo la tso.\n6 Eye Ezra kafu Afetɔ, Mawu vavã, Mawu gã la, eye dukɔ blibo la katã wu woƒe asiwo dzi ɖo eŋu be: “Amen! Amen!” Azɔ wobɔbɔ tsyɔ mo anyi hede ta agu na Afetɔ.\n7 Yesua, Bani, Serebiya, Yamin, Akub, Sabetai, Hodiya, Maaseya, Kelita, Azariya, Yozabad, Hanan, Pelaya, siwo nye Lewi viwo, nɔ Se la me ɖem na dukɔ la, esime dukɔ la le tsitrenu.\n8 Eye wokɔ gbe dzi xlẽ agbalẽ si nye Mawu vavã la ƒe Se la, woɖe eme tsitotsito, wona gɔmesese si le eŋu la dze, ale wona ameawo se nu si xlẽm wole la gɔme.\n9 Eye Nehemiya, si nye nutodziɖula la, kple nunɔla Ezra, si nye nugbugbɔŋlɔla la kpakple Lewi vi siwo nɔ nu fiam dukɔa la gblɔ na dukɔ blibo la be: “Egbeŋkeke sia le kɔkɔe na Afetɔ mia Mawu la. Migaxa nu alo afa avi o.” Elabena dukɔ blibo la katã nɔ avi fam esime wonɔ Se la me nyawo sem.\n10 Eye wògagblɔ na wo be: “Miyi, ne miaɖu nu damiwo, eye miano nu viviwo, eye miɖo ɖe ɖe ame siwo si naneke mele o; elabena ŋkeke sia le kɔkɔe na míaƒe Aƒetɔ la, eya ta migaxa nu o, elabena dzidzɔ si tsoa Afetɔ gbɔe nye miaƒe mɔ́ sesẽ.”\n11 Eye Lewi viwo gblɔ na dukɔ blibo la be: “Mizi ɖoɖoe! Elabena ŋkeke sia le kɔkɔe, eya ta migaxa nu o.”\n12 Eya ta dukɔ blibo la katã dzo yi ɖaɖu nu no nu, eye woɖo ɖewo ɖe amewo, eye wotu aglo gã, elabena wose nya siwo wogblɔ na wo la gɔme.\n13 Le ŋkeke evelia dzi la, dukɔ blibo la ƒe tatɔ siwo le wo fofowo ƒe aƒekɔwo nu, nunɔlawo kple Lewi viwo, kpe ta ɖe nugbugbɔŋlɔla Ezra gbɔ, ne woase Se la me nyawo gɔme nyuie wu.\n14 Eye wokpɔ woŋlɔ ɖe Se si Afetɔ de to Mose dzi me be, Israel-viwo nanɔ agbadɔwo me le ŋkekenyui la dzi le ɣleti adrelia me,\n15 eye be woaɖe gbeƒã ahaɖo du ɖe woƒe duwo katã me kple Yerusalem blibo la be: “Miyi tonuto la me, eye mitso amiti ƒe alɔwo, gbemiti ƒe alɔwo, mirte ƒe alɔwo, deʋayawo kple ati dodoewo ƒe alɔwo vɛ, ne míatsɔ atu agbadɔwo, abe ale si woŋlɔe ɖi ene.”\n16 Eye dukɔ la do go yi ɖatso wo vɛ, eye wotu agbadɔwo, wo dometɔ ɖe sia ɖe tui ɖe eya ŋutɔ ƒe xɔ ta, woƒe xɔxɔnuwo, Mawu vavã la ƒe aƒe la ƒe xɔxɔnuwo, Tsigbo la ƒe ablɔ me kple Efrayim-gbo la ƒe ablɔ me.\n17 Ale ame siwo gbɔ tso aboyo me la ƒe ha blibo la katã tu agbadɔwo, eye wonɔ agbadɔawo me, elabena tso Yosua, Nun vi, ƒe ŋkekeawo me va se ɖe ŋkeke ma dzi la, Israel-viwo mewɔe alea kpɔ o, ale wokpɔ dzidzɔ gã aɖe.\n18 Eye woxlẽ Mawu vavã la ƒe Segbalẽ la gbe sia gbe, tso ŋkeke gbãtɔ dzi va se ɖe ŋkeke mamlɛtɔ dzi. Woɖu ŋkekenyui la ŋkeke adre, eye le ŋkeke enyia gbe la, wowɔ takpekpe tɔxɛ le ɖoɖo la nu.\n1 Le ɣleti sia ƒe ŋkeke blaeve vɔ enelia dzi la, Israel-viwo kpe ta; wotsi nu dɔ, wota akpanya, eye wolɔ ke kɔ ɖe tame.\n2 Eye Israel vidzidziwo ɖe wo ɖokuiwo ɖa tso amedzroviwo katã ŋu, eye wotso heʋu woƒe nu vɔ̃wo kple wo fofowo ƒe vodadawo me.\n3 Azɔ wotso ɖe tsitrenu le wo nɔƒe, eye wokɔ gbe dzi xlẽ Afetɔ, woƒe Mawu la ƒe Segbalẽ la gaƒoƒo etɔ̃; eye wotsɔ gaƒoƒo etɔ̃ bubu ʋu woƒe nu vɔ̃wo me hede ta agu na Afetɔ, woƒe Mawu la.\n4 Eye Yesua, Bani, Kadmiel, Sebaniya, Buni, Serebiya, Bani kple Kenani tsi tsitre ɖe Lewi viwo ƒe kɔkɔƒe la, eye wodo ɣli kple gbe sesẽ na Afetɔ, woƒe Mawu la.\n5 Eye Lewi vi siwo nye Yesua kple Kadmiel, Bani, Hasabneya, Serebiya, Hodiya, Sebaniya kple Petahiya gblɔ be: “Mitso, ne miakafu Afetɔ mia Mawu la tso mavɔ me yi mavɔ me. Woakafu wò bubuŋkɔ si ƒo yayra kple kafukafu ɖe sia ɖe ta la.\n6 “Wò ɖeka koe nye Afetɔ; wòe wɔ dziƒowo, ɛ̃, dziƒowo ƒe dziƒo kple woƒe aʋakɔ blibo la katã, anyigba kple edzinuwo katã, atsiaƒuwo kple wo me nuwo katã. Eye wòe lé wo katã ƒe agbe ɖe te, eye dziƒoʋakɔ la bɔbɔna na wò.\n7 Wòe nye Afetɔ, Mawu vavã la, Ame si tia Abram, eye nèkplɔe tso Ur, le Kaldea-nyigba dzi, eye nèna ŋkɔe be Abraham.\n8 Èkpɔ nuteƒewɔwɔ le dzi me nɛ; eya ta èbla nu kplii be yeatsɔ Kanaantɔwo, Hititɔwo, Amoritɔwo, Perizitɔwo, Yebusitɔwo kple Girgasitɔwo ƒe anyigbawo ana eya kple eƒe dzidzimeviwo; eye nèwɔ wò nyawo dzi, elabena dzɔdzɔetɔ nènye.\n9 “Èkpɔ mía tɔgbuiwo ƒe fukpekpe le Egipte, eye nèse woƒe ɣlidodo le Ƒudzĩ la nu.\n10 Azɔ èwɔ dzesiwo kple nukunuwo tsɔ tu nu kple Farao kple eƒe dɔlawo katã kpakple eƒe anyigba la dzi nɔlawo katã, elabena èkpɔ ale si wowɔ nu ɖe wo ŋu dadatɔe. Eye nèwɔ ŋkɔ na ɖokuiwò, abe ale si wòle egbe sia ene.\n11 Èma atsiaƒu la me le wo ŋgɔ, ale be woto ƒuƒuiƒe le atsiaƒua me, eye nètsɔ wo yome tilawo ƒu gbe ɖe atsiaƒu ƒe gogloƒewo, abe kpe le ƒu dzeagbo me ene.\n12 Ètsɔ alilikpo dodo kplɔ wo le ŋkeke me, eye nètsɔ dzobibi kplɔ wo le zã me, be wòana mɔ si woato la dzi nakɔ na wo.\n13 Èɖi va Sinai To la dzi, eye nèƒo nu kpli wo tso dziƒo, ètsɔ ʋɔnudrɔ̃ɖoɖo dzɔdzɔewo kple se vavãwo, mɔfiamewo kple sedede nyuiwo na wo.\n14 Èna wonya wò Sabat kɔkɔe la, eye nètsɔ sededewo kple ɖoɖowo kpakple se na wo to wò subɔla Mose dzi.\n15 Esi dɔ wu wo la, èna abolo wo tso dziƒo, eye esi tsikɔ wu wo la, èna tsi do tso agakpe me na wo, eye nègblɔ na wo be woayi anyigba si nèka atam be yeatsɔ ana wo la dzi ahaxɔe wòazu wo tɔ.\n16 “Ke woawo, ɛ̃, mía tɔgbuiwo, wɔ nu dadatɔe, wosẽ dzi me, eye womeɖo to wò sededewo o.\n17 Wogbe nusese, eye womeɖo ŋku wò nukudɔ siwo nèwɔ na wo la dzi o, ke boŋ wosẽ dzi me, eye woɖo kplɔla na wo ɖokui be yewoatrɔ ayi kluvinyenye me le Egipte. Ke ènye Mawu si tsɔa vodada kena faa, ame si sea veve ɖe ame nu hekpɔa nublanui, ame si medoa dziku kabakaba o, ame si ƒe lɔlɔ̃ si nu metsina o la sɔ gbɔ, ale wɔ mègblẽ wo ɖi o.\n18 Esi wotsɔ ga wɔ nyivilegba na wo ɖokui, eye wonɔ gbɔgblɔm be, ‘Esiae nye wò Mawu si kplɔ wò tso Egipte,’ eye wowɔ amemabumabunu gãwo hã la,\n19 le wò nublanuikpɔkpɔ geɖe ta la, mègblẽ wo ɖe gbea dzi o. Alilikpo dodo la medzo le wo tame le ŋkeke me o, ne wòakplɔ wo le mɔa dzi, eye dzobibi la medzo le wo gbɔ le zã me o, ne wòaklẽ na wo le mɔ si dzi woato la dzi.\n20 Èna wò gbɔgbɔ nyui la wo, be nugɔmesese deto nasu wo si, eye mèɖe wò mana la ɖa le nu me na wo o, eye esi tsikɔ wu wo la, èna tsi wo wono.\n21 Ƒe blaene sɔŋ nèna nuɖuɖu wo le gbea dzi. Naneke mehiã wo o. Awu mevuvu le wo ŋu o, eye woƒe afɔwo hã mete o.\n22 “Ètsɔ fiaɖuƒewo kple dukɔwo de asi na wo, eye nèma woƒe anyigbawo na wo; ale be woxɔ Sihon ƒe anyigba, si nye Hesbon-fia ƒe anyigba hekpe ɖe Basan-fia Og ƒe anyigba ŋu wòzu wo tɔ.\n23 Èna wo viwo sɔ gbɔ abe dziƒoɣletiviwo ene. Eye nèkplɔ wo va anyigba si ŋugbe nèdo na wo tɔgbuiwo be woaxɔe wòazu wo tɔ la dzi.\n24 Ale wo viwo yi ɖaxɔ anyigba la wòzu wo tɔ, eye nèbɔbɔ Kanaantɔ siwo nye anyigba la dzi nɔlawo ɖe anyi le wo ŋkume, eye nètsɔ wo de asi na wo, woƒe fiawo kple anyigba la dzi dukɔwo siaa, ne woawɔ wo ale si wodi.\n25 Woxɔ du sesẽwo kple anyigba wɔnu la, eye woxɔ aƒe siwo me nu nyuiwo katã yɔ fũu, vudo siwo woɖe, waingblewo kple amitibɔwo kple ati tseku ɖuɖuawo taŋtaŋ wòzu wo tɔ. Woɖu nu ɖi ƒo, eye woda ami heɖu agbe le wò nyuiwɔwɔ geɖeawo me.\n26 “Ke wosẽ to, eye wodze aglã ɖe ŋuwò, wotrɔ megbe de wò Sewo. Wowu wò nyagblɔɖila siwo xlɔ̃ nu wo be woatrɔ wo ɖe ŋuwò, eye wowɔ amemabumabunu gãwo.\n27 Esia tae nètsɔ wo de asi na woƒe futɔwo, ame siwo do nuxaxa na wo. Ke ne woɖo xaxa me la, wodoa ɣli na wò, eye nèsenɛ le dziƒowo; ènaa xɔnametɔwo wo le wò nublanuikpɔkpɔ gbogbo la ta, eye woxɔna na wo tso woƒe futɔwo si me.\n28 “Ke ne wonya kpɔ gbɔdzɔe ko la, wogawɔa nu si nye vɔ̃ le ŋkuwòme, eye nègblẽa wo ɖe woƒe futɔwo si me, be woate wo ɖe to. Emegbe wotrɔna heyɔa wò be nàxɔ na yewo; èsenɛ le dziƒowo, eye nèɖea wo le wò nublanuikpɔkpɔ gbogbo la ta enuenu.\n29 Togbɔ be èxlɔ̃a nu wo be nàtrɔ wo ɖe wò Se la ŋu hã la, wowɔ nu dadatɔe, eye womeɖo to wò sededewo o; woda wò ʋɔnudrɔ̃ɖoɖowo dzi, evɔ wònye ne ame wɔ wo dzi la, woana wòanɔ agbe hafi. Ke wosẽ dzi me trɔ megbe de wò, wolia kɔ, eye wogbe nusese.\n30 Ke ègbɔ dzi ɖi na wo ƒe geɖe, eye nèto wò gbɔgbɔ la dzi xlɔ̃ nu wo to wò nyagblɔɖilawo dzi, ke womeɖo to o. Mlɔeba ètsɔ wo de asi na anyigba la dzi dukɔwo.\n31 Le wò nublanuikpɔkpɔ gbogbo la ta la, mètsrɔ̃ wo ɖa keŋkeŋ alo gbe wo o, elabena Mawu veveseɖeamenula kple nublanuikpɔlae nènye.\n32 “Azɔ Oo mía Mawu, Mawu gã sẽŋu si ŋu ŋɔdzi le, ame si wɔa nubabla dzi, eye wòvea ame nu, mègana fukpekpe blibo si va míawo ŋutɔwo, míaƒe fiawo, míaƒe amegãwo, míaƒe nunɔlawo, míaƒe nyagblɔɖilawo, mía tɔgbuiwo kple wò dukɔ blibo la katã dzi, tso Asiria-fiawo ƒe ŋkekeawo me va se ɖe egbe sia la, naɖi nu tsɛ le ŋkuwòme o.\n33 Tɔwò dzɔ le nu siwo katã va mía dzi la me, elabena èwɔ nuteƒe, gake míawo ya míewɔ nu vɔ̃ɖi.\n34 Míaƒe fiawo, míaƒe amegãwo, míaƒe nunɔlawo kple mía tɔgbuiwo mewɔ wò Se la dzi o, eye womelé to ɖe wò sededewo kple ŋkuɖodzinya siwo nètsɔ xlɔ̃ nu wo la ŋu o.\n35 Esi wonɔ woƒe fiaɖuƒea me nɔ vivi sem na nu nyui gbogbo siwo nèna wo, eye wonɔ anyigba gã wɔnu si nètsɔ na wo dzi hã la, womesubɔ wò o, eye wometrɔ tso woƒe nu vɔ̃ɖi wɔwɔwo me o.\n36 Gake míawoe nye esia zu kluviwo egbea, ɛ̃, míezu kluviwo le anyigba si nètsɔ na mía tɔgbuiwo be woaɖu edzi kutsetse kple eƒe nu nyuiwo la dzi.\n37 Edzi agblemenuku gbogboawo yina na fia siwo te nètsɔ mí dee la le míaƒe nu vɔ̃wo ta. Wole míaƒe ametia kple míaƒe lãwo dzi ɖum ale si dze wo ŋu, eye míele xaxa gã aɖe me.\n38 “Eya ta le nu siawo katã ta la míebla nu, si dzi míawɔ ɖo godoo, eye míeŋlɔe hetsɔ míaƒe amegãwo, míaƒe Lewi viwo kple míaƒe nunɔlawo ƒe nutrenu ɖo kpe edzi.”\n1 Ame siwo da asi ɖe nubabla la dzi hetre enue nye:\nNehemiya, si nye nutodziɖula la, si nye Hakaliya vi,\n2 Seraya, Azariya, Yeremiya,\n3 Pashur, Amariya, Malkiya,\n4 Hatus, Sebaniya, Maluk,\n5 Harim, Meremot, Obadiya,\n6 Daniel, Gineton, Baruk,\n7 Mesulam, Abiya, Miyamin,\n8 Maaziya, Bilgai kple Semaya; ame siawoe nye nunɔlawo.\n9 Lewi vi siwo hã tre enue nye: Yesua, si nye Azaniya vi, Binui, si tso Henada viwo dome, Kadmiel\n10 kple nɔvia siwo nye Sebaniya, Hodiya, Kelita, Pelaya, Hanan,\n11 Mika, Rehob, Hasabiya,\n12 Zakur, Serebiya, Sebaniya,\n13 Hodiya, Bani kple Beninu.\n14 Dukɔ la ƒe tatɔ siwo tre enue nye: Paros, Pahat-Moab, Elam, Zatu, Bani,\n16 Adoniya, Bigvai, Adin,\n17 Ater, Hizkiya, Azur,\n18 Hodiya, Hasum, Bezai,\n20 Magpias, Mesulam, Hezir,\n21 Mesezabel, Zadok, Yadua,\n22 Pelatiya, Hanan, Anaiya,\n23 Hosea, Hananiya, Hasub,\n25 Rehum, Hasabna, Maaseya,\n26 Ahiya, Hanan, Anan,\n27 Maluk, Harim kple Baana.\n28 Ke dukɔ la dometɔ susɔeawo—nunɔlawo, Lewi viwo, agbonudzɔlawo, hadzilawo, gbedoxɔmesubɔlawo kple ame siwo katã ɖe wo ɖokuiwo ɖa le anyigba la dzi dukɔwo ŋu helé Mawu vavã la ƒe Se la me ɖe asi, wo srɔ̃wo, wo viŋutsuwo kple wo vinyɔnuwo, ame siwo katã si sidzedze kple gɔmesese le la—\n29 wɔ ɖeka kple wo nɔvi, siwo nye woƒe bubumeawo, eye woka atam be fiƒode nava yewo dzi ne yewomezɔ le Mawu vavã la ƒe se, si wode to Mawu vavã la ƒe subɔla Mose dzi la nu helé Afetɔ míaƒe Aƒetɔ la ƒe sededewo, eƒe ʋɔnudrɔ̃ɖoɖowo kple eƒe ɖoɖowo katã me ɖe asi hewɔ wo dzi pɛpɛpɛ o.\n30 Míatsɔ mía vinyɔnuwo ana anyigba la dzi dukɔwo o, eye míaɖe wo vinyɔnuwo na mía viŋutsuwo o.\n31 Ne anyigba la dzi dukɔwo tsɔ adzɔnuwo kple agblemenuku ɖe sia ɖe ƒomevi va dzadzra ge le Sabat ŋkeke dzi la, míaƒle naneke le wo si le Sabat la dzi alo le ŋkeke kɔkɔe dzi o. Azɔ hã, míade agble le ƒe adrelia me o, eye míatsɔ ame sia ame ƒe fe akee.\n32 Míeɖoe mía ɖokuiwo dzi hã be mía dometɔ ɖe sia ɖe nana sekel me mama ɖe etɔ̃ ƒe akpa ɖeka ƒe sia ƒe ɖe Mawu ƒe aƒe la me subɔsubɔdɔ la ŋu,\n33 ɖe abolo siwo woɖona ɖe wo nɔewo dzi, nuɖuvɔsa si wonana ɖaa kple numevɔsa si wonana ɖaa, le Sabat kple dzinu yeyewo dzi la ŋu, ɖe azã ɖoɖiwo, nu kɔkɔewo kple nuvɔ̃vɔsawo ŋu, be woalé avu ɖe Israel kple mía Mawu ƒe aƒe la me dɔ blibo la katã ta.\n34 Azɔ hã, míedzidze nu ɖe nake si nunɔlawo, Lewi viwo kple dukɔ la atsɔ ava mía Mawu ƒe aƒea me, le mía fofowo ƒe aƒekɔwo nu, le ɣeyiɣi ɖoɖiawo dzi ƒe sia ƒe la dzi, be woatsɔ ado dzo ɖe Afetɔ mía Mawu ƒe vɔsamlekpui la dzi abe ale si woŋlɔe ɖe Se la me ene.\n35 Eye míebla se na mía ɖokuiwo be míatsɔ míaƒe anyigba la dzi kutsetse gbãtɔwo kple ati sia ati ƒomevi ƒe tsetse gbãtɔwo katã ava Afetɔ ƒe aƒe la me ƒe sia ƒe,\n36 eye míakplɔ mía viŋutsu ŋgɔgbeawo kple míaƒe aƒemelãwo ƒe vi gbãtɔwo kple míaƒe nyiwo kple alẽwo ƒe vi gbãtɔwo avɛ, abe ale si woŋlɔe ɖe se la me ene. Míakplɔ wo ava mía Mawu ƒe aƒe la me, na nunɔla siwo le subɔsubɔm le mía Mawu ƒe aƒea me.\n37 Eye míatsɔ míaƒe wɔ gbãtɔwo kple míaƒe nudzɔdzɔwo kple ati sia ati ƒomevi ƒe tsetse, wain yeye kple ami avɛ na nunɔlawo le mía Mawu ƒe aƒe la ƒe nudzraɖoƒexɔwo me, hekpe ɖe míaƒe anyigbadzinuwo ƒe ewolia ŋu na Lewi viwo, elabena Lewi viwoe xɔa míaƒe agblededuwo katã ƒe nuwo ƒe ewolia.\n38 Eye nunɔla, si nye Aron viŋutsu, nanɔ Lewi viwo ŋu ne Lewi viwo le nuawo ƒe ewolia xɔm; Lewi viwo hã natsɔ nu ewoliawo ƒe ewolia ana le nudzraɖoƒexɔ la ƒe xɔwo me le mía Mawu ƒe aƒe la me.\n39 Elabena nudzraɖoƒexɔawo mee Israel-viwo kple Lewi viwo atsɔ agblemenuku, wain yeye kple ami ƒe nudzɔdzɔ la ayii, afi mae kɔkɔeƒe la ŋu dɔwɔnuawo, nunɔla siwo le subɔsubɔm, agbonudzɔlawo kple hadzilawo le. Míagblẽ mía Mawu ƒe aƒe la ɖi o.\n1 Dukɔ la ƒe amegãwo nɔ Yerusalem; ke dukɔ la dometɔ susɔeawo dzidze nu, ne woakplɔ wo dometɔ ɖeka le ame ewo ɖe sia ɖe dome vɛ be wòava nɔ du kɔkɔe Yerusalem me, ne asieke bubuawo nanɔ du bubuawo me.\n2 Eye dukɔ la yra ŋutsu siwo katã lɔ̃ faa be yewoava nɔ Yerusalem.\n3 Nutoa dzi kpɔla siwo nɔ Yerusalem woe nye esiwo gbɔna. (Ame siwo susɔ le Israel-viwo, nunɔlawo, Lewi viwo, gbedoxɔmesubɔlawo kple Salomo ƒe subɔviwo ƒe viwo katã dome ya nɔ Yuda du bubuawo me, wo dometɔ ɖe sia ɖe nɔ eya ŋutɔ ƒe anyigba dzi, le eƒe du me.\n4 Yuda vi aɖewo kple Benyamin vi aɖewo hã nɔ Yerusalem.) Ame siwo nye tatɔwo tso Yuda viwo domee nye Ataya, si nye Uziya vi, Zakariya vi, Amariya vi, Sefatiya vi, Mahalalel vi tso Perez viwo dome,\n5 Maaseya, si nye Baruk vi, Kolhoze vi, Hazaya vi, Adaya vi, Yoyarib vi, Zakariya vi, tso Sela viwo dome.\n6 Perez vi siwo katã nɔ Yerusalem la le ame alafa ene blaade vɔ enyi, eye wonye ŋutsu veviedolawo.\n7 Ame siwo tso Benyamin viwo domee nye Salu, si nye Mesulam vi, Yoed vi, Pedaya vi, Kolaya vi, Maaseya vi, Itiel vi, Yesaya vi,\n8 hekpe ɖe Gabai kple Salai ƒe aƒekɔwo ŋu, wole ame alafa asieke blaeve vɔ enyi;\n9 Yoel, si nye Zikri vi, ye nye woƒe dzikpɔla, eye Yuda, Hasenua vi, nye dua dzi kpɔla ƒe kpeɖeŋutɔ.\n10 Ame siwo tso nunɔlawo domee nye: Yedaya, si nye Yoyarib vi, Yakin,\n11 Seraya, si nye Hilkiya vi, Mesulam vi, Zadok vi, Merayot vi, Ahitub vi, eye wònye ŋgɔxɔla le Mawu vavã la ƒe aƒe la me,\n12 wo nɔvi siwo nye aƒe la me dɔwɔlawo le ame alafa enyi blaeve vɔ eve; Adaya, si nye Yeroham vi, Pelaliya vi, Amzi vi, Zakariya vi, Pashur vi, Malkiya vi,\n13 kple nɔvia siwo nye tatɔwo le wo fofowo ƒe aƒekɔwo nu le ame alafa eve blaene vɔ eve, kple Amasai, si nye Azarel vi, Ahzai vi, Mesilemot vi, Imer vi,\n14 kple nɔvia siwo nye ŋutsu kalẽtɔ sesẽwo, wole ame alafa ɖeka blaeve vɔ enyi, eye dzikpɔla si nye Zabdiel, si tso ƒome xɔŋkɔ aɖe me, le wo nu.\n15 Ame siwo tso Lewi viwo domee nye: Semaya, si nye Hasub vi, Azrikam vi, Hasabiya vi, Buni vi,\n16 Sabetai kple Yozabad, wotso Lewi viwo ƒe tatɔwo dome, eye wole Mawu vavã la ƒe aƒe la ƒe gotadɔwo nu;\n17 Mataniya, ame si nye Mika vi, Zabdi vi, Asaf vi, si nye kafukafuhawo dzi kpɔla la, doa kafukafuha ɖa le gbedoɖaɣi, eye Bakbukia nye evelia kplɔe ɖo le nɔviawo dome, hekpe ɖe Abda, si nye Samua vi, Galal vi, Yedutun vi ŋu.\n18 Lewi vi siwo katã le du kɔkɔe la me la le ame alafa eve blaenyi vɔ ene.\n19 Agbonudzɔlawoe nye Akub, Talmon kple wo nɔvi siwo nye dzɔlawo le agboawo nu, wole ame alafa ɖeka blaadre vɔ eve.\n20 Ke ame siwo susɔ le Israel-viwo, nunɔlawo kple Lewi viwo dome ya nɔ Yuda du bubuawo katã me, eye wo dometɔ ɖe sia ɖe nɔ eya ŋutɔ ƒe anyigba dzi.\n21 Gbedoxɔmesubɔlawo nɔ Ofel; eye Ziha kple Gispa le gbedoxɔmesubɔlawo nu.\n22 Ame si nye Lewi viwo ƒe dzikpɔla le Yerusalem ye nye Uzi, si nye Bani vi, Hasabiya vi, Mataniya vi, Mika vi, eye wòtso hadzila Asaf viwo dome; eyae le Mawu vavã la ƒe aƒe la ƒe dɔ la nu.\n23 Elabena fia la de se le hadzilawo ŋuti, eye woɖo be woanɔ nu siwo hiã wo gbe sia gbe la nam wo.\n24 Petahiya, si nye Mesezabel vi, tso Yuda vi Zera viwo dome la, nye fia la ƒe aɖaŋuɖola le dukɔ la ƒe nya sia nya gbɔ kpɔkpɔ me.\n25 Ke wo nɔƒewo kple wo ŋu anyigbawoe nye esi: Yuda viwo dometɔ aɖewo nɔ Kiriat-Arba kple eŋu duwo, Dibon kple eŋu duwo kpakple Yekabzeel kple eŋu kɔƒewo me,\n26 kple Yesua, Molada, Bet-Pelet,\n27 Hazar-Sual kpakple Beer-Seba kple eŋu duwo me,\n28 Ziklag kpakple Mekona kple eŋu duwo,\n29 En-Rimon, Zora, Yarmut,\n30 Zanoa, Adulam kple wo ŋu kɔƒewo, Lakis kple eŋu gblewo kpakple Azeka kple eŋu duwo me. Eye wonɔ Beer-Seba va se ɖe keke Hinom Bali la me ke.\n31 Benyamin viwo nɔ Geba, Mikmas, Aya kpakple Betel kple eŋu duwo me,\n32 Anatot, Nob, Ananiya,\n33 Hazor, Rama, Gitayim,\n34 Hadid, Zeboim, Nebalat,\n35 Lod kple Ono, si nye aɖaŋudɔwɔlawo ƒe bali la me.\n36 Eye woɖo Lewi viwo ƒe hatsotso siwo nɔ Yuda la dometɔ aɖewo ɖe Benyamin.\n1 Nunɔla kple Lewi vi siwo trɔ gbɔ kple Zerubabel, Sealtiel vi, kpakple Yesua la woe nye: Seraya, Yeremiya, Ezra,\n2 Amariya, Maluk, Hatus,\n3 Sekaniya, Rehum, Meremot,\n4 Ido, Ginetoyi, Abiya,\n5 Miyamin, Maadiya, Bilga,\n6 Semaya, Yoyarib, Yedaya,\n7 Salu, Amok, Hilkiya kple Yedaya. Ame siawo nye nunɔlawo ƒe tatɔwo kple wo nɔviwo ƒe tatɔwo le Yesua ŋɔli.\n8 Lewi viwoe nye Yesua, Binui, Kadmiel, Serebiya, Yuda, kple Mataniya, ame si kple nɔviawo xɔa ŋgɔ le akpedahawo dzidzi me.\n9 Eye wo nɔvi Bakbukia kple Uni nɔa tsitre ɖe woƒe dzɔladɔwɔƒewo dzea ŋgɔ wo.\n10 Yesua dzi Yoyakim, Yoyakim dzi Eliyasib, eye Eliyasib dzi Yoyada.\n11 Yoyada dzi Yonatan, eye Yonatan hã dzi Yadua.\n12 Nunɔla siwo nye tatɔwo le wo fofowo ƒe aƒekɔwo nu le Yoyakim ŋɔli woe nye: Meraya na Seraya ƒe aƒekɔ; Hananiya na Yeremiya ƒe aƒekɔ;\n13 Mesulam na Ezra ƒe aƒekɔ; Yehohanan na Amariya ƒe aƒekɔ;\n14 Yonatan na Maluki ƒe aƒekɔ; Yosef na Sebaniya ƒe aƒekɔ;\n15 Adna na Harim ƒe aƒekɔ; Helkai na Merayot ƒe aƒekɔ;\n16 Zakariya na Ido ƒe aƒekɔ; Mesulam na Gineton ƒe aƒekɔ;\n17 Zikri na Abiya ƒe aƒekɔ . . . ; na Miniamin ƒe aƒekɔ; Piltai na Moadia ƒe aƒekɔ;\n18 Samua na Bilga ƒe aƒekɔ; Yehonatan na Semaya ƒe aƒekɔ;\n19 Matenai na Yoyarib ƒe aƒekɔ, Uzi na Yedaya ƒe aƒekɔ;\n20 Kalai na Salai ƒe aƒekɔ; Eber na Amok ƒe aƒekɔ;\n21 Hasabiya na Hilkiya ƒe aƒekɔ; Netanel na Yedaya ƒe aƒekɔ.\n22 Le Eliyasib, Yoyada, Yohanan kple Yadua ŋɔli la, woŋlɔ Lewi viwo kple nunɔlawo siaa ƒe tatɔ siwo le wo fofowo ƒe aƒekɔwo nu ƒe ŋkɔwo ɖi va ɖo Persiatɔ Dario ƒe fiaɖuɣi.\n23 Woŋlɔ Lewi vi siwo nye tatɔwo le wo fofowo ƒe aƒekɔwo nu ƒe ŋkɔwo ɖe ŋutinyagbalẽ me va ɖo Yohanan, Eliyasib vi ŋɔli.\n24 Lewi viwo ƒe tatɔwoe nye Hasabiya, Serebiya kple Yesua, Kadmiel vi, kple wo nɔvi siwo nɔa tsitre dzea ŋgɔ wo dzia kafukafuha kple akpedaha na Mawu, abe ale si Mawu vavã la ƒe ame David de se ene, dzɔlawo ƒe ha ɖeka nɔa akpa si, eye dzɔlawo ƒe ha bubu nɔa akpa kemɛ.\n25 Mataniya kple Bakbukia, Obadiya, Mesulam, Talmon kple Akub nye agbonudzɔla siwo nɔa tsitre dzɔa nudzraɖoƒexɔ siwo le agboawo nu la ŋu.\n26 Ame siawo subɔ le Yoyakim, Yesua vi, Yozadak vi, ƒe ŋkekeawo kple nutodziɖula Nehemiya kpakple nunɔla Ezra, si nye nugbugbɔŋlɔla ŋɔli.\n27 Esi wole Yerusalem glia ŋu kɔ ge la, woyi ɖadi Lewi viwo be woakplɔ wo tso wo nɔƒewo katã ava Yerusalem, ne woatsɔ akpedaha, hadzidziwo, gakogoewo, kasaŋkuwo, kple saŋkuwo akɔ eŋu kple dzidzɔ.\n28 Eye hadzilawo viŋutsuwo va kpe ta tso nuto la kple du siwo le Yerusalem ŋu godoo la me kpakple Netofatɔwo ƒe kɔƒewo me,\n29 kple Bet-Gilgal, Geba-gblewo kple Azmavet, elabena hadzilawo tso kɔƒewo na wo ɖokuiwo ɖe Yerusalem ŋu godoo.\n30 Eye nunɔlawo kple Lewi viwo kɔ wo ɖokuiwo ŋu, eye wokɔ dukɔ la kple agboawo kpakple gli la ŋu.\n31 Eye mena Yuda-megãwo de gli la dzi. Azɔ hã, meɖo akpedahadziha gã eve kple ameha eve siwo kplɔ wo ɖo, eye ɖeka zɔ ɖusime to glia dzi ɖo ta Aɖukpogbo la gbɔ.\n32 Eye Hosaya kple Yuda-megãwo ƒe afã zɔ dze wo yome,\n33 hekpe ɖe Azariya, Ezra kple Mesulam,\n34 Yuda, Benyamin, Semaya kple Yeremiya ŋu.\n35 Nunɔlawo ƒe viwo dometɔ siwo kpe ɖe wo ŋu, siwo si kpẽwo le la woe nye: Zakariya, si nye Yonatan vi, Semaya vi, Mataniya vi, Mikaya vi, Zakur vi, Asaf vi,\n36 kple nɔvia siwo nye Semaya kple Azarel, Milalai, Gilalai, Maai, Netanel, Yuda kple Hanani, ame siwo si Mawu vavã la ƒe ame David ƒe haƒonuwo le; eye nugbugbɔŋlɔla Ezra le wo ŋgɔ.\n37 Esi woɖo Vudogbo la gbɔ la, woyi ŋgɔ tẽe va to David Ƒe Du La Ƒe Atrakpuimɔ la tame hezɔ gli la dzi le David Ƒe Aƒe la tame va do ɖe Tsigbo la gbɔ, le ɣedzeƒe gome.\n38 Akpedahadziha kemɛa to akpa kemɛ, eye medze wo yome hekpe ɖe dukɔ la ƒe afã ŋu, to glia dzi va to Abolomèkpowo Ƒe Mɔ́ la ŋu va ɖo Gli Gbadza la gbɔ,\n39 to Efrayim-gbo la tame va ɖo Du Xoxo La Ƒe Agbo la gbɔ ɖado ɖe Tɔmelãgbo la kple Hananel Mɔ́ la gbɔ kple Mea Mɔ́ la kpakple Alẽgbo la gbɔ; eye wova tɔ ɖe Dzɔlawo Ƒe Agbo la nu.\n40 Mlɔeba akpedahadziha eveawo va tɔ ɖe Mawu vavã la ƒe aƒe la ŋgɔ; nye kple dumegãwo ƒe kpeɖeŋutɔwo ƒe afã si le ŋunye,\n41 kple nunɔla siwo nye Eliyakim, Maaseya, Miniamin, Mikaya, Elioenai, Zakariya kple Hananiya, siwo lé kpẽwo ɖe asi\n42 kple Maaseya, Semaya, Eleazar, Uzi, Yehohanan, Malkiya, Elam kple Ezer hã míeva tɔ ɖe afi ma. Eye hadzila siwo le Yizrahiya ƒe dzikpɔkpɔ te la dzi ha sesĩe.\n43 Wosa vɔ gã aɖe gbe ma gbe, eye wokpɔ dzidzɔ, elabena Mawu vavã la na wokpɔ dzidzɔ gã aɖe. Eye nyɔnuwo kple ɖeviwo hã kpɔ dzidzɔ, ale be wose Yerusalem ƒe aseyetsotso le didiƒe ke.\n44 Gbe ma gbe woɖo ŋutsuwo ɖe nudzraɖoƒexɔawo kple xɔ siwo me nudzɔdzɔawo, agblemenuku gbãtɔwo kple nuwo ƒe ewoliawo le la nu. Ne woaƒo nu siwo Se la bia be woana nunɔlawo kple Lewi viwo la nu ƒu tso agblededuwo me ade wo me, elabena amewo kpɔ dzidzɔ le Yuda le nunɔla kple Lewi vi siwo le subɔsubɔm ta.\n45 Wowɔa woƒe Mawu ƒe dɔ kple nuŋukɔkɔdɔ la, eye hadzilawo kple agbonudzɔlawo hã wɔa woƒe dɔ abe ale si David kple via Salomo ɖoe ene.\n46 Elabena tso gbe aɖe gbe ke le David kple Asaf ŋɔli la, woɖo hadzilawo dzikpɔlawo hena kafukafuhawo dzidzi kple akpedada na Mawu.\n47 Eye le Zerubabel ŋɔli kple Nehemiya ŋɔli la, Israel blibo la katã tsɔa hadzilawo kple agbonudzɔlawo ƒe gome nana le gbe sia gbe ƒe hiahiã nu. Woɖea nu si nye Lewi viwo tɔ gome la na wo, eye Lewi viwo hã ɖea nu si nye Aron ƒe dzidzimeviwo tɔ gome la na wo.\n1 Gbe ma gbe la, woxlẽ Mose ƒe agbalẽ la ɖe dukɔ la ƒe to me; eye wokpɔ woŋlɔ ɖe eme be, Amonitɔ loo alo Moabtɔ megava Mawu vavã la ƒe ha la me gbeɖegbeɖe o,\n2 elabena wometsɔ abolo kple tsi yi ɖakpe Israel-viwo o, ke boŋ woda Bileam ɖe wo ŋu be wòaƒo fi ade wo. Gake mía Mawu trɔ fiƒode la wòzu yayra.\n3 Esime wose Se la ko la, woɖe amedzroviwo katã ɖa le Israel dome.\n4 Ke do ŋgɔ na esia la, nunɔla si ƒe dzikpɔkpɔ te mía Mawu ƒe aƒe la ƒe nudzraɖoƒexɔwo lee nye Eliyasib, si do ƒome kple Tobiya.\n5 Edzra nudzraɖoƒexɔ gã aɖe me ɖo nɛ, afi si wotsɔa nuɖuvɔsa, lifi, ŋudɔwɔnuawo, agblemenuku, wain yeye kple ami ƒe ewolia, siwo Lewi viwo, hadzilawo kple agbonudzɔlawo dze na, kpakple nunɔlawo ƒe nudzɔdzɔ, dana ɖo tsã.\n6 Le ɣeyiɣi mawo katã me la, nyemenɔ Yerusalem o, elabena le Babilon-fia Artasasta ƒe ƒe blaetɔ̃ vɔ evelia me la, meyi ɖe fia la gbɔ, eye le ɣeyiɣi aɖe megbe la, mebia mɔ le fia la gbɔ.\n7 Metrɔ va Yerusalem hekpɔ nu vɔ̃ɖi si Eliyasib wɔ esi wòdzra nudzraɖoƒexɔ ɖeka me ɖo na Tobiya le Mawu vavã la ƒe aƒe la ƒe xɔxɔnu.\n8 Esia medze ŋunye kura o. Eya ta mefɔ Tobiya ƒe xɔmenuwo katã tso nudzraɖoƒexɔ la me ƒu gbe.\n9 Meɖe gbe wokɔ nudzraɖoƒexɔwo ŋu; eye megafɔ Mawu vavã la ƒe aƒe la me ŋudɔwɔnuawo kple nuɖuvɔsa kpakple lifi la va eme.\n10 Eye mese be womenaa Lewi viwo ƒe gome wo o, ale be Lewi viwo kple hadzila siwo nɔ subɔsubɔdɔa wɔm la dzo, eye wo dometɔ ɖe sia ɖe yi eya ŋutɔ ƒe agble me.\n11 Mehe nya ɖe dumegãwo ƒe kpeɖeŋutɔawo ŋu gblɔ be: “Nu ka ŋuti miegblẽ Mawu vavã la ƒe aƒe la ɖi?” Eya ta meƒo Lewi viawo nu ƒu hetsɔ wo ɖo woƒe dɔwo nu.\n12 Yuda blibo la katã tsɔ agblemenuku kple wain yeye kpakple ami ƒe ewoliawo va nudzraɖoƒeawo.\n13 Metsɔ nunɔla Selemiya kple nugbugbɔŋlɔla Zadok kpakple Pedaya, si tso Lewi viwo dome, ɖo nudzraɖoƒeawo nu, eye Hanan, Zakur vi, Mataniya vi, nye woƒe kpeɖeŋutɔ, elabena wobua wo nuteƒewɔlawoe. Woawo ŋkumee wòkpɔ be woama nu na wo nɔviwo.\n14 Oo nye Mawu, ɖo ŋku dzinye, le esia ta, eye mègaŋlɔ dɔ nyui siwo mewɔ ɖe nye Mawu ƒe aƒe la ŋu kple eŋutisubɔsubɔdɔwo be o.\n15 Le ŋkeke mawo me la, mekpɔ be amewo le waintsetse fiãm le Sabat dzi le Yuda, eye wotsɔa agblemenuku bablawo doa agba ɖe tedziwo dzi vanɛ, hekpe ɖe wain, waintsetsewo, gbotsetsewo kple agba ɖe sia ɖe ƒomevi ŋu, eye wotsɔa wo vaa Yerusalem le Sabat ŋkeke dzi. Eya ta mexlɔ̃ nu wo be woagadzra nu le ŋkeke ma dzi o.\n16 Tirotɔ siwo le dua me tsɔa tɔmelã kple adzɔnu ɖe sia ɖe ƒomevi va dzrana na Yuda viwo le Yerusalem le Sabat dzi.\n17 Eya ta mehe nya ɖe Yuda bubumewo ŋu hebia wo be: “Nu vɔ̃ɖi kae nye esi wɔm miele hele kɔ gblẽm ɖo na Sabat ŋkeke la?\n18 Ðe menye aleae mia tɔgbuiwo wɔ, eye mía Mawu la he vɔ̃ siawo katã va mía kple du sia dzi oa? Azɔ miele dɔmedzoe dzim ɖe edzi na Israel esi miele kɔ gblẽm ɖo na Sabat la.”\n19 Eya ta esi vɔvɔli nya ɖo Yerusalem ƒe agbowo nu do ŋgɔ na Sabat la ko la, meɖe gbe be woado ʋɔawo. Megblɔ hã be woagaʋu wo o, va se ɖe esime Sabat la va yi, eye meɖe nye ŋutɔ nye dɔla aɖewo ɖo agboawo nu, ne woagatsɔ agba aɖeke ava eme le Sabat ŋkeke dzi o.\n20 Eya ta asitsalawo kple adzɔnu ɖe sia ɖe ƒomevi dzralawo tsi Yerusalem godo dɔ zi ɖeka alo eve.\n21 Eye mehe nya ɖe wo ŋu be: “Nu ka tae mietsia gli la godo dɔna? Ne miegawɔe la, matu nu kpli mi.” Tso ɣemaɣi la, womegavana le Sabat dzi o.\n22 Eye megblɔ na Lewi viwo be woanɔ wo ɖokuiwo ŋu kɔm, eye woava nɔ agboawo ŋu dzɔm, be woakɔ Sabat ŋkeke la ŋu. Oo nye Mawu, ɖo ŋku esia hã dzi, eye nàkpɔ nublanui nam le wò amenuveve gbogbo la nu.\n23 Azɔ hã, le ŋkeke mawo me la, mekpɔe be Yudatɔ aɖewo ɖe Asdod, Amon kple Moab nyɔnuwo.\n24 Eye wo viwo ƒe afã doa Asdodgbe, wo dometɔ aɖeke metea ŋu doa Yudagbe o, ke dukɔ bubuwo ƒe gbe ko wodona.\n25 Mehe nya ɖe wo ŋu heka mo na wo, meƒo fi de wo, meƒo ŋutsuawo dometɔ aɖewo henyɔ ɖa na wo, mena wotà Mawu, eye megblɔ na wo be: “Migatsɔ mia vinyɔnuwo na wo viŋutsuwo o, eye migaɖe wo vinyɔnuwo dometɔ aɖeke na mia viŋutsuwo alo miawo ŋutɔwo miaɖe wo o.\n26 Ðe menye esiawoe na Israel-fia Salomo wɔ nu vɔ̃ oa? Fia aɖeke mede enu le dukɔwo dome o; eye eƒe Mawu lɔ̃e, eye Mawu tsɔe ɖo fiae ɖe Israel blibo la nu. Gake dutanyɔnuwo na eya gɔ̃ hã wɔ nu vɔ̃.\n27 Ðe woagase le mia ŋu ake be miewɔ nu vɔ̃ɖi sia gbegbe hedo kpo nuteƒewɔwɔ na mía Mawu la to dutanyɔnuwo ɖeɖe mea?”\n28 Nunɔlagã Eliyasib viŋutsu Yoyada ƒe viwo dometɔ ɖeka nye Horontɔ Sanbalat ƒe toyɔvi. Eya ta menyae ɖa le ɖokuinye ŋu.\n29 Oo nye Mawu, ɖo ŋku wo dzi, le esi wogblẽ kɔ ɖo na nunɔlanyenye la kpakple nunɔlawo kple Lewi viwo ƒe nubabla la ta.\n30 Eye mekɔ wo ŋu tso dutatɔwo ƒe ɖiƒoƒo ɖe sia ɖe me, eye mede dɔ asi na nunɔlawo kple Lewi viwo, ame sia ame kple etɔ,\n31 eye mewɔ ɖoɖo ɖe nakenana ɖe ɣeyiɣi ɖoɖiawo dzi kple kutsetse gbãtɔwo nana ŋu.\nOo nye Mawu, ɖo ŋku dzinye, hena nye nyui.


Àte Ŋu Axlɔ̃ Nu Amewo Geɖe Wua? | Nusɔsrɔ̃\nGBE BUBU Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bicol Bislama Bulgarian Cambodian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Japanese Kazakh Kikuyu Kinyarwanda Kirghiz Kirundi Korean Kwangali Kwanyama Latvian Lingala Lithuanian Luo Malagasy Malay Maltese Myanmar Ndebele Ndonga Nepali Ngabere Norwegian Nzema Oromo Pangasinan Polish Portuguese Punjabi Quechua (Ayacucho) Quechua (Bolivia) Romanian Russian Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Sranantongo Swahili Swati Swedish Tagalog Tahitian Thai Tigrinya Tsonga Turkish Twi Ukrainian Umbundu Uzbek Venda Vietnamese Waray-Waray Wayuunaiki Wolaita Xhosa Yoruba Zulu\nSinima aɖe si ŋu gbeɖiɖi mekpe ɖo o, si ƒe tanyae nye A Trip Down Market Street (Tsaɖiɖi Le Mɔdodo Dzi Le Asitsaƒe) si ɖe ale si agbea nɔ le San Francisco, U.S.A., le ƒe 1900-awo ƒe gɔmedzedze fia la kpɔkpɔ wɔa dɔ ɖe amewo dzi ŋutɔ. Sinima sia wɔlawo da woƒe fotoɖemɔ̃ si wotrona kple asi la ɖe lɔri aɖe si toa ketekegakpo dzi la tame henɔ nu siwo le edzi yim le mɔdodo si dzi ame gbogbowo le la ɖem. Le sinimaa me la, àkpɔ tasiaɖamwo kple blema lɔri siwo va le yiyim, kple nuƒlelawo kpakple ŋutsuvi nyadzɔdzɔgbalẽdzrala siwo le woƒe gbe sia gbe dɔwo dzi.\nNu si na sinima sia kpɔkpɔ wɔa nublanui na ame wue nye be, anɔ eme be April 1906 mee wowɔe, si nye ŋkeke ʋɛ aɖewo ko do ŋgɔ na anyigbaʋuʋu sesẽ kple dzobibi gã si tsrɔ̃ ame akpe geɖe le April 18 lia dzi eye wòna dugã la ƒe akpa ma zu dudo kloe. Anɔ eme be agbenɔŋkeke ʋɛ aɖewo koe susɔ na dzidzɔme siwo dze le sinimaa me la dometɔ aɖewo. Scott Miles, si nye sinima sia wɔlawo dometɔ ɖeka ƒe tɔgbuiyɔvi, gblɔ be: “Ne mekpɔ ame siwo le afi ma, siwo menya nu si gbɔna wo tu ge o la, woƒe nu wɔa nublanui nam ŋutɔ.”\nƑe 1906 ƒe anyigbaʋuʋu kple dzobibi gã si ame aɖeke mekpɔ do ŋgɔ o la tsrɔ̃ San Francisco dugã la ƒe akpa gãtɔ\nŊkubiãnya ma tɔgbi dze ŋgɔ míawo hã egbea. Ele be míaƒe nutoa me tɔwo ƒe nu nawɔ nublanui na mí. Elabena ɖeko wole woƒe gbe sia gbe dɔwo dzi eye womenya afɔku gã si gbɔna wo tu ge kpuie la kura o—si nye tsɔtsrɔ̃ si gbɔna nuɖoanyi sia kple emenuwo katã dzi. Esia mele abe anyigbaʋuʋu si ame aɖeke mekpɔ do ŋgɔ o ene o, ke boŋ mɔnukpɔkpɔ vi aɖe kpɔtɔ li na mí be míatsɔ axlɔ̃ nu amewo tso Yehowa ƒe ʋɔnudrɔ̃gbe si míenya be etu aƒe ŋu. Anɔ eme be èɖo ɣiyiɣi ɖi na ɖaseɖiɖi tso ʋɔtru nu yi ʋɔtru nu kwasiɖa sia kwasiɖa, gake ɖe nàgate ŋu axlɔ̃ nu amewo geɖe wua?\nYESU NƆA KLALO ƔESIAƔI NA GBEƑÃÐEÐE\nYesu ɖo kpɔɖeŋu ɖedzesi aɖe ɖi na mí le mɔ sia nu be enɔa klalo ɣesiaɣi na gbeƒãɖeɖe. Eɖe gbeƒã na ame sia ame si wòdo goe, eɖanye nudzɔla siwo wòkpɔ le mɔdodowo dzi loo alo nyɔnu si wòdo go le vudo to le ŋdɔ me ɖiɖiɖemeɣi o. (Luka 19:1-5; Yoh. 4:5-10, 21-24) Esi Yesu ɖoe be yeaɖi ɖe eme gɔ̃ hã la, elɔ̃ faa te fli ɖe ɖoɖo ma me ale be wòate ŋu afia nu amewo. Vevesese ɖe ehaviwo nu ʋãe wòku kutri geɖe le ɖaseɖiɖidɔa me. (Marko 6:30-34) Aleke amewo le Yesu ƒe nuwɔwɔ kpata ƒe nɔnɔmea srɔ̃m egbea?\nWOWƆ MƆNUKPƆKPƆ ÐE SIA ÐE ŊU DƆ\nXɔ si me Melika le la le aƒe gã siwo ŋu wodzɔna vevie la me. Eƒe aƒelika geɖewo nye ame siwo tso duta va le suku dem, siwo ƒe telefonxexlẽdzesi medze le telefon xexlẽdzesifiagbalẽ me o eye woƒe ŋkɔwo hã medze le nɔƒefiagbalẽ si le afi si amedzrowo lalana le me o. Ekpɔa dzidzɔ ɖe mɔnukpɔkpɔ tɔxɛ siwo ʋuna ɖi nɛ be wòaɖi ɖase na xɔhayalawo le xɔdomemɔwo dzi alo dziƒoxɔliamɔ̃ me la ŋu. Egblɔ be, “Le mɔ aɖe nu la, mebui be emae nye nye anyigbamama.” Agbalẽ siwo le gbe vovovowo me nɔa Melika ŋu ɣesiaɣi, eye ame geɖe lɔ̃na xɔa trakt kple magazinewo. Ehea amewo ƒe susu yia míaƒe Internet dzi nyatakakadzraɖoƒe si nye jw.org hã dzi. Edze Biblia nusɔsrɔ̃ geɖe gɔme.\nSonia hã nɔa ŋudzɔ be yeaɖe gbeƒã na ame sia ame si yeate ŋui. Ewɔa dɔ le dɔnɔkɔdzi, eye wòɖoe eƒe taɖodzinu be yeaɖi ɖase tsitotsito na yeƒe dɔwɔhatiwo kwasiɖa sia kwasiɖa. Gbã la, egbɔ dzi ɖi lé ŋku ɖe wo ŋu be yeanya wo dometɔ ɖe sia ɖe ƒe nuhiahiãwo kple nu siwo me wotsɔ ɖe le. Eyome ezãa eƒe ŋdɔ me ɖiɖiɖemeɣia tsɔ tena ɖe wo ŋu ɖekaɖeka ɖia ɖase na wo. Esia wɔe be Sonia te ŋu dze Biblia nusɔsrɔ̃ gɔme kple ame eve. Ele ɖoɖo wɔm be yeazã yeƒe ɖiɖiɖemeɣia ƒe akpa aɖe atsɔ aɖi ɖase na ame siwo le ɖɔkta dzɔm le afi si amewo lalana le.\nWƆ MƆNUKPƆKPƆWO ŊU DƆ\nŊutsu aɖe si tsi agbe le ƒe 1906 ƒe anyigbaʋuʋua me la gblɔ be enye “afɔku vɔ̃ɖitɔ kekeake si dzɔ ɖe dugã aɖe dzi kpɔ.” Eteƒe madidi o, afɔku siwo katã dzɔ kpɔ la maɖi naneke ne wotsɔ wo sɔ kple hlɔ̃biagbe si ava “ame siwo menya Mawu o” dzi o. (2 Tes. 1:8) Yehowa di vevie be amewo natrɔ woƒe dzi kple susu eye woawɔ ɖe nuxlɔ̃amegbedasi si eƒe Ðasefowo le gbeƒã ɖem la dzi.—2 Pet. 3:9; Nyaɖ. 14:6, 7.\nCe nàte ŋu awɔ mɔnukpɔkpɔ ɖe sia ɖe ŋu dɔ aɖi ɖase na ame siwo nèdoa goe le wò gbe sia gbe dɔwo wɔwɔ mea?\nMɔnukpɔkpɔ su wò hã asiwò be nàʋu amewo ƒe ŋku woade dzesi ɣeyiɣi vevi si me míele, eye nàkpe ɖe wo ŋu woaɖe asi le ɖokuitɔdidi ƒe agbenɔnɔ ŋu ne woadi Yehowa. (Zef. 2:2, 3) Ðe nàte ŋu awɔ mɔnukpɔkpɔ ɖe sia ɖe ŋu dɔ aɖi ɖase na wò dɔwɔhatiwo, aƒelikawo kple ame siwo nèdoa goe le wò gbe sia gbe dɔwo wɔwɔ mea? Àte ŋu axlɔ̃ nu amewo geɖe wua?


GBE BUBU Albanian Arabic Armenian (West) Bicol Bulgarian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Finnish Franse Ga Georgian German Haitian Creole Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Moore Norwegian Papiamento (Curaçao) Polish Portuguese Rarotongan Romanian Russian Samoan Sepedi Setswana Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Thai Tsonga Turkish Ukrainian Vietnamese\n“AGBALẼ geɖe wɔwɔ mekpɔa seƒeɖo o.” (Nyagblɔla 12:12) Agbalẽ gbogbo siwo wota le egbeŋkekea me la na nya siawo sɔ nyuie egbea abe ale si wonɔ esime woŋlɔ woe ene. Ke, alekee ame si melɔ̃a agbalẽ ɖe sia ɖe dzro ko xexlẽ o, awɔ anya agbalẽ siwo nyo wòaxlẽ?\nNe ame geɖe le ŋku lém ɖe agbalẽ aɖe si woadi be yewoaxlẽ ŋu la, wodina be yewoanya nu geɖe tso ame si ŋlɔe ŋu. Zi geɖe la, woŋlɔa nya ʋɛ aɖewo tso agbalẽa ŋlɔla, du si me wòtso, eƒe agbalẽnyanya, hekpe ɖe agbalẽ bubu siwo wòŋlɔ kpɔ la dometɔ aɖewo ŋu ɖe eme. Ame si ŋlɔ agbalẽ aɖe nyanya le vevie ŋutɔ, abe ale si míate ŋu kpɔe le ale si wowɔna le ƒe alafa geɖe siwo do ŋgɔ me ene, esime nyɔnu agbalẽŋlɔlawo tsoa ŋutsuŋkɔwo ɖoa woƒe agbalẽwo dzi kple susu be wo xlẽlawo nagagbe asixɔxɔdede wo ŋu le esi wònye nyɔnuwoe ŋlɔ wo ta o.\nAbe ale si míekpɔe le nyati si do ŋgɔ me ene la, ewɔ nublanui ŋutɔ be ame aɖewo megazãa Hebri Ŋɔŋlɔawo o, elabena woxɔ se be Mawu si ŋu woƒo nu tso le eme la nye mawu sẽŋuta aɖe si tsrɔ̃a eƒe futɔwo nublanuimakpɔmakpɔe. * Mina míakpɔ nu si Hebri Ŋɔŋlɔawo kple Kristotɔwo ƒe Hela Ŋɔŋlɔawo ŋutɔ gblɔ tso Biblia la Ŋlɔla ŋu ɖa.\nBiblia La Ŋlɔla\nLe Hebri Ŋɔŋlɔawo me la, Mawu gblɔ na Israel dukɔa be: “Nye Yehowa nyemetrɔ o.” (Maleaxi 3:6) Ƒe 500 aɖewo megbe la, Biblia ŋlɔla Yakobo ŋlɔ tso Mawu ŋu be: “[Enye] amesi gbɔ liɖɔɖɔ alo tɔtrɔ ƒe vɔvɔlidodo aɖeke meli o.” (Yakobo 1:17) Ke nu ka tae wòwɔna na ame aɖewo be Mawu si ŋu woƒo nu tso le Hebri Ŋɔŋlɔawo me la to vovo na Mawu si ŋu Kristotɔwo ƒe Hela Ŋɔŋlɔawo ƒo nu tsoe?\nŊuɖoɖoae nye be, woƒo nu tso Mawu ƒe amenyenye ƒe nɔnɔme vovovo ŋu le Biblia ƒe akpa vovovowo. Le Mose ƒe agbalẽ gbãtɔa ɖeɖe me la, woƒo nu tso eŋu le mɔ vovovowo nu. Le kpɔɖeŋu me, wogblɔ be ‘nu ɖua dzi nɛ,’ enye ame si “wɔ dziƒo kple anyigba,” kple be enye ‘xexea me katã ƒe ʋɔnudrɔ̃la.’ (Mose I, 6:6; 14:22; 18:25) Mawu ɖeka ma koe woɖɔ le mɔ vovovo siawo nua? Ɛ̃, Mawu ɖeka ma koe.\nBu kpɔɖeŋu sia ŋu kpɔ: Ame siwo ʋɔnudrɔ̃la aɖe drɔ̃ nya na kpɔ la ate ŋu anyae abe ame si ƒe nya me sẽ ene, le esi wòkpɔa egbɔ be woawɔ se dzi pɛpɛpɛ ta. Gake ɖewohĩ, viawo ya anyae be enye vifofo lɔ̃ame si nyoa dɔme. Ðewohĩ exɔlɔ̃wo hã anyae be enye ame aɖe si ŋu wote ŋu tena ɖo bɔbɔe kple ame si doa nukokoe na ame. Ame ɖeka ma koe ʋɔnudrɔ̃laa, vifofoa, kple xɔlɔ̃ nyui la nye. Ðeko amea ƒe amenyenye ƒe akpa vovovowo dze le nɔnɔme vovovowo me.\nLe mɔ ma ke nu la, Hebri Ŋɔŋlɔawo ƒo nu tso Yehowa ŋu be enye “nublanuikpɔla kple amenuve Mawu, amesi gbɔa dzi blewu, eye eƒe amenuveve kple nuteƒewɔwɔ sɔ gbɔ.” Gake egblɔ le eŋu hã be “megbea tohehe o.” (Mose II, 34:6, 7) Mawu ƒe amenyenye ƒe nɔnɔme eve siawo ɖe gɔmesese si le eƒe ŋkɔ ŋu fia. Mawu ƒe ŋkɔ, “Yehowa,” gɔme ɖeɖe tẽ enye “Enana Wòvaa Eme.” Esia fia be, Mawu ate ŋu azu nu sia nu si hiã be wòana eƒe ŋugbedodowo nava eme. (Mose II, 3:13-15) Gake Mawu ɖeka ma koe. Yesu gblɔ be: “Yehowa mía Mawu la, Yehowa ɖeka koe.”—Marko 12:29, NW.\nÐe Kristotɔwo Ƒe Hela Ŋɔŋlɔawo Va Xɔ Ðe Hebri Ŋɔŋlɔawo Teƒea?\nEnye nu si bɔ egbea be, woɖɔlia nusrɔ̃gbalẽwo ne wova ke ɖe numekɔkɔ yeyewo ŋu alo ne ale si amewo bua nuwo ŋui la va trɔ. Ðe Kristotɔwo ƒe Hela Ŋɔŋlɔawo va xɔ ɖe Hebri Ŋɔŋlɔawo Teƒe le mɔ ma ke nua? Ao.\nNe ɖee Yesu di be yeƒe subɔsubɔdɔa ŋuti nuŋlɔɖiwo kple agbalẽ siwo yeƒe nusrɔ̃lawo ava ŋlɔ naxɔ ɖe Hebri Ŋɔŋlɔawo teƒe la, anye ne egblɔe. Luka ƒe nuŋlɔɖia gblɔ tso nu siwo Yesu wɔ do ŋgɔ teti na eƒe dziƒoyiyi ŋu be: “Esi wòdze egɔme tso Mose kple nyagblɔɖilawo [ƒe nuŋlɔɖi siwo le Hebri Ŋɔŋlɔawo me la] katã dzi la, eɖe nusiwo le ŋɔŋlɔawo katã me le eŋuti la ƒe gɔme fia [eƒe nusrɔ̃la eve].” Emegbe, Yesu ɖe eɖokui fia eƒe apostolo wɔnuteƒeawo kple ame bubuwo. Nuŋlɔɖia gblɔ yi edzi be: “Eye wògblɔ na wo bena: Esiawo nye nye nya, siwo megblɔ na mi, esi megali kpli mi la bena: Ele be, woawu nusiwo katã woŋlɔ ɖe Mose ƒe se la kple nyagblɔɖilawo kpakple Psalmowo me le ŋutinye la nu.” (Luka 24:27, 44) Nu ka tae Yesu akpɔtɔ ayi edzi anɔ Hebri Ŋɔŋlɔawo zãm ne ɖee wozu blemanya siwo nu va yi?\nEsi woɖo Kristo hamea anyi vɔ megbe la, Yesu yomedzelawo yi edzi zãa Hebri Ŋɔŋlɔawo tsɔ ɖoa kpe nyagblɔɖi siwo le eme va ge, gɔmeɖose siwo le Mose ƒe Sea me siwo me nufiame veviwo le, kple Mawu ƒe subɔla siwo nɔ anyi le blema ƒe kpɔɖeŋu siwo dea dzi ƒo na Kristotɔwo be woalé nuteƒewɔwɔ me ɖe asi la ƒe ŋutinyawo dzi. (Dɔwɔwɔwo 2:16-21; Korintotɔwo I, 9:9, 10; Hebritɔwo 11:1–12:1) Apostolo Paulo ŋlɔ bena: ‘Ŋɔŋlɔ sia ŋɔŋlɔ, tso Mawu ƒe gbɔgbɔ me, eye wònyo.’ * (Timoteo II, 3:16) Alekee Hebri Ŋɔŋlɔawo nyo heɖea vi na mí egbeae?\nGbe Sia Gbe Gbenɔnɔ Ŋuti Ðaŋuɖoɖo\nBu ame ƒomevi vovovowo dome nazãbubu ƒe kuxia bɔ egbea ŋu kpɔ. Le Ɣedzeƒe Europa ƒe du aɖe me la, ɖekakpui Etiopiatɔ aɖe si xɔ ƒe 21 la gblɔ be: “Ne míedi be míado ayi afi aɖe la, ele be míawɔ ɖoɖo azɔ le ha me. Ðewohĩ ne míele ha me la, womadze míadzi o.” Egblɔ yi edzi be: “Ne eƒo fiẽsi ga 6 la, míate ŋu ado go o, vevietɔ, míate ŋu aɖo keteke siwo zɔa tomemɔ o. Ne amewo kpɔ mí la, míaƒe ŋutigbalẽ ƒe amadede ko wokpɔna.” Ðe nya aɖe le Hebri Ŋɔŋlɔawo me si ate ŋu akpɔ kuxi sesẽ sia gbɔa?\nWogblɔ na blema Israel viwo be: “Ne amedzro aɖe dze gbɔwò le wò anyigba dzi la, migatee ɖe anyi o. Amedzro nanɔ mia gbɔ abe duamevi ene, eye nàlɔ̃e abe ɖokuiwò ene; elabena miawo hã mienye amedzrowo kpɔ le Egipte-nyigba dzi.” (Mose III, 19:33, 34) Ɛ̃, se ma bia tso blema Israel viwo si be woawɔ nu ɖe “amedzrowo” ŋu ameŋububutɔe, eye woŋlɔ se ma ɖi ɖe Hebri Ŋɔŋlɔawo me. Ðe màlɔ̃ ɖe edzi be gɔmeɖose siwo le se ma me la nye nu si dzi woate ŋu anɔ te ɖo atsi ame ƒomevi vovovowo dome nazãbubu nu egbea oa?\nTogbɔ be Hebri Ŋɔŋlɔawo meƒo nu tso ga ŋuti ɖoɖowo ŋu tsitotsitso o hã la, mɔfiame nyui siwo ɖea vi la le wo me ku ɖe ale si míawɔ ga ŋuti dɔ la ŋu. Le kpɔɖeŋu me, wogblɔ le Lododowo 22:7 be: “Amesi doa nugbana la, dɔla wònye na agbanatɔ.” Gaŋutiɖaŋuɖola geɖewo kpɔe be agbananuwo ƒeƒle nuŋumabumabutɔe ate ŋu akplɔ ame ade fe me.\nHekpe ɖe eŋu la, Fia Salomo, si nye kesinɔtɔ gãtɔwo kekeake siwo nɔ anyi kpɔ dometɔ ɖeka la ƒo nu tso kesinɔnuwo yome titi kutɔkutɔe—si bɔ ɖe xexe sia si me ŋutilãmenudidi vivivo xɔ aƒe ɖo me—ŋu eme kɔ nyuie. Eŋlɔ bena: “Amesi lɔ̃a ga la, ga maɖi ƒo nɛ o, eye amesi lɔ̃a kesinɔnu la, viɖe aɖeke matso eme nɛ o. Esia hã toflokoe.” (Nyagblɔla 5:9) Nuxlɔ̃menya si me nunya le ka gbegbee nye esi!\nTanya ɖekae le Biblia bliboa si: Mawu ƒe dziɖulanyenye ta ʋiʋli kple Eƒe ŋkɔ ŋuti kɔkɔ to Fiaɖuƒe si le Yesu Kristo si me dzi.—Daniel 2:44; Nyaɖeɖefia 11:15.\nMíesrɔ̃ nu geɖe tso ale si agbenɔnɔ anɔ le Mawu ƒe Fiaɖuƒea te, si ahe akɔfafa vae na mí, la ŋu le Hebri Ŋɔŋlɔawo me, eye esia tea mí ɖe Yehowa Mawu, Ame si gbɔ akɔfafa sia tso la ŋu. Le kpɔɖeŋu me, nyagblɔɖila Yesaya gblɔe ɖi be ŋutifafa anɔ amegbetɔwo kple lãwo dome: “Amegãxi anɔ alẽvi gbɔ, lãkle atsyɔ akɔ ɖe gbɔ̃vi gbɔ, nyivi, dzata kple nyi dami woanɔ wo nɔewo gbɔ, eye ŋutsuvi sue aɖe akplɔ wo.” (Yesaya 11:6-8) Mɔkpɔkpɔ lédziname kae nye esi!\nKe ame siwo dzi nuwo mede o, le esi wokpea fu le ame ƒomeviwo dome fuléle alo nazãbubu, dɔléle sesẽwo, alo gakuxiwo ta, ya ɖe? Hebri Ŋɔŋlɔawo gblɔ ɖi le Kristo Yesu ŋu ale: “Aɖe ame dahe, si le ɣli dom, kple hiãtɔ, si xɔnametɔ aɖeke meli na o la. Ave hiãtɔwo kple ame dahewo nu, eye wòaɖe ame dahewo ƒe luʋɔ.” (Psalmo 72:12, 13) Ŋugbedodo siawo ɖea vi elabena wokpena ɖe ame siwo xɔ wo dzi se la ŋu be mɔkpɔkpɔ kple kakaɖedzi te ŋu nɔa wo si ku ɖe etsɔme ŋu.—Hebritɔwo 11:6.\nMewɔ nuku o be gbɔgbɔ ʋã apostolo Paulo wòŋlɔ bena: “[Nu siwo katã] woŋlɔ ɖi tsã la, [woŋlɔ wo] le míaƒe nufiafia ta, bene míatsɔ ŋɔŋlɔawo ƒe dzidodo kple akɔfafa akpɔ mɔkpɔkpɔ”! (Romatɔwo 15:4) Ɛ̃, Hebri Ŋɔŋlɔawo kpɔtɔ nye Mawu ƒe Nya, Biblia, si tso gbɔgbɔ me la ƒe akpa vevi aɖe. Asixɔxɔ gã aɖe le wo ŋu na mí egbea. Míaƒe didie nye be nàdze agbagba vevie asrɔ̃ nu geɖe tso nu si tututue nye Biblia bliboa ƒe nufiafia ŋu ahate ɖe Eŋlɔla, Yehowa Mawu, ŋu kplikplikpli.—Psalmo 119:111, 112.\n^ mm. 4 Le nyati sia me la, míeyɔ Nubabla Xoxoa be Hebri Ŋɔŋlɔawo. (Kpɔ aɖaka si nye “Nubabla Xoxo Loo, Alo Hebri Ŋɔŋlɔawo?” si dze le axa 6.) Nenema kee Yehowa Ðasefowo yɔa Nubabla Yeyea be Kristotɔwo ƒe Hela Ŋɔŋlɔawo.\n^ mm. 13 Gɔmeɖose siwo ŋu asixɔxɔ geɖe le egbea la sɔ gbɔ ɖe Hebri Ŋɔŋlɔawo me. Ke hã, ele be míade dzesii be Kristotɔwo mele Se si Mawu tsɔ na Israel dukɔa to Mose dzi la te o.\nNUBABLA XOXO LOO, ALO HEBRI ŊƆŊLƆAWO?\nMíakpɔ nyagbɔgblɔ “nubabla xoxo” la le Korintotɔwo II, 3:14.\nNyagɔmeɖegbalẽ ŋuti nunyala, Edward Robinson gblɔ be: “Esi wònye be blemanubabla la nɔ Mose ƒe agbalẽawo me ta la, nubabla ƒe agbalẽawo, siwo nye agbalẽ siwo Mose ŋlɔ, alo sea ye wozã nya ‘nubabla’ na.” Mose ƒe Sea, si nye Ŋɔŋlɔ siwo woŋlɔ ɖi do ŋgɔ na Kristotɔwo ŋɔli ƒe akpa aɖe la, ŋu koe apostolo Paulo nɔ nu ƒom tso le Korintotɔwo II, 3:14.\nKe, aleke wòasɔ be woayɔ Biblia Kɔkɔe la ƒe agbalẽ 39 gbatɔawo? Yesu Kristo kple eyomedzelawo meyɔ ŋkɔ si afia be Biblia ƒe akpa sia zu blemanya alo do xoxo la na wo o, ke boŋ ɖe woyɔa nuŋlɔɖi mawo be ‘Ŋɔŋlɔawo’ alo ‘Ŋɔŋlɔ kɔkɔeawo.’ (Mateo 21:42; Romatɔwo 1:2) Eya ta le ɖekawɔwɔ me kple nya siawo siwo tso gbɔgbɔ me la, Yehowa Ðasefowo yɔa Nubabla Xoxoa be Hebri Ŋɔŋlɔawo, elabena Hebrigbe mee woŋlɔ Biblia ƒe akpa sia ƒe akpa gãtɔ ɖo le gɔmedzedzea me. Nenema kee, woyɔa Biblia ƒe akpa si amewo yɔna be Nubabla Yeye la be Hela Ŋɔŋlɔawo, elabena Helagbee ame siwo Mawu ƒe gbɔgbɔ ʋã woŋlɔ Biblia ƒe akpa sia la zã le eŋɔŋlɔ me.\nAme aɖe ate ŋu anye ʋɔnudrɔ̃la si ƒe nya sẽ, vifofo lɔ̃ame, kple xɔlɔ̃ nyui siaa\nYesu zã Hebri Ŋɔŋlɔawo le eƒe subɔsubɔdɔa wɔɣi katã\nBiblia me gɔmeɖose kawoe ate ŋu akpe ɖe ame ŋu wòawɔ nyametsotso nyuiwo?\nƉoe Ɖe Amewo Ɖoe Ɖe Amewo “Woŋlɔe Le Míaƒe Nufiafia Ta”\nw07 9/1 axa 4-7


Ameƒomea ƒe Kuxiwo Wo Nu Ayi Gbaɖegbea?\nGbetakpɔxɔ—Tata Si Míesrɔ̃na | June 15, 2002\nGBE BUBU Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Czech Danish Eŋlisi Eʋegbe Hiligaynon Hungarian Igbo Italian Lithuanian Malagasy Moore Ossetian Portuguese Romanian Setswana Shona Silozi Slovak Slovenian Swahili Tsonga Turkish Ukrainian Zulu\n“XEXEAME nɔlawo ƒe akpa enelia nye ame dahewo, ga si ŋu ame biliɔn 1.3 nɔa agbe ɖo gbesiagbe mede dɔlar 1 o, ame biliɔn 1 nye agbalẽmanyalawo, biliɔn 1.3 mekpɔa tsi nyui nona o, eye dɔ wua ame biliɔn 1 gbesiagbe.” Nenemae nyatakaka aɖe si tso Ireland gblɔ le nɔnɔme si me xexeame le ŋu.\nNublanuinya ka gbegbee nye si wònye be amegbetɔ mete ŋu ke ɖe nusiwo akpɔ xexeame ƒe kuxiwo gbɔ tegbee la ŋu o! Kuxi mawo gawɔa nublanui wu ne èkpɔe be amesiwo ŋu woƒo nu tsoe le nyatakaka ma me la ƒe akpa gãtɔ nye nyɔnu kple ɖevi siwo ŋu wɔna aɖeke mele o. Fifia gɔ̃ hã si míele ƒe alafa 21 lia me la, ɖe mewɔ nublanui ŋutɔ be “ezu gbesiagbe nuwɔna be womegabua ame gbogbo aɖewo ƒe gomenɔamesiwo ɖe ɖeke me oa”?—The State of the World’s Children 2000.\n“Xexe Yeye aɖe Li le Dzidzime Ðeka aɖe Me”\nDukɔ Ƒoƒuawo ƒe Ðeviwo Ŋu Nyagbɔkpɔha ɖee fia be kakaɖedzi li be “woate ŋu aɖe mɔkpɔkpɔbuɖeame si me ŋutasẽnuwɔna siawo . . . kplɔ amewo dee le xexeame godoo la ɖa.” Habɔbɔ sia gblɔ be nɔnɔme wɔnublanui siwo nu wòle be wɔnamanɔŋuitɔ biliɔn nane siawo nanɔ te ɖo fifia la “menye nɔnɔme siwo ŋu womate ŋu awɔ naneke le alo womate ŋu atrɔ o.” Le nyateƒe me la, edoe ɖe ‘amewo katã gbɔ be woakpɔe adze sii be xexe yeye aɖe li le dzidzime ɖeka aɖe me.’ Habɔbɔa kpɔ mɔ be esia anye xexe aɖe si me amegbetɔƒomea katã “avo tso hiãkame kple vovototodedeameme, ŋutasesẽ kple dɔléle me.”\nNyateƒenya si wònye be fifia gɔ̃ hã la, fafanamelawo dzea agbagba geɖe be yewoaɖe “aʋawɔwɔ kple xaxa vovovo siwo dzena abe ɖe wo nu mayi o” la me tsonu wɔnublanuiawo dzi akpɔtɔ lae dea dzi ƒo na amesiwo le nukpɔsusu siawo ɖem fia. Le kpɔɖeŋu me, le ƒe 15 siwo va yi me la, Chernobyl Ðeviwo Dzikpɔɖoɖoa “wɔe be ɖevi alafa geɖe siwo xɔ kansa le nukliaŋusẽnamɔ̃a ƒe wowó ta la ƒe fukpekpewo dzi ɖe kpɔtɔ.” (The Irish Examiner, April 4, 2000) Le nyateƒe me la kpekpeɖeŋunaha gãwo kple sueawo wɔa akpa gã aɖe le ame gbogbo aɖewo siwo ŋu aʋawɔwɔ kple afɔkuwo gblẽ nu le la ƒe agbe me.\nKe hã amesiwo kpɔa gome le kpekpeɖeŋunadɔ siawo me la nya alesi tututu dɔa ƒe nɔnɔme le. Wonya be kuxi siwo yewodzea ŋgɔe la “keke ta heƒo ke ɖe to sesĩe wu alesi wonɔ le ƒe ewo siwo va yi me.” David Begg, si nye Ireland Dɔmenyohabɔbɔ ƒe amegã, gblɔ be esime tsiɖɔɖɔ gblẽ nu le Mozambique ŋu vevie la, “habɔbɔa ƒe dɔwɔlawo, fafanamelawo, kple nunalawo wɔ nu wòdze kafukafu ale gbegbe.” Egblɔ kpee be, “gake míawo ɖeɖe míete ŋu kpe akɔ kple afɔku siawo ƒomevi bliboe o.” Le kpekpeɖeŋunadɔwo wɔwɔ le Afrika gome la, elɔ̃ ɖe edzi nyateƒetɔe be: “Mɔkpɔkpɔ ƒe dzoxi ʋɛ siwo kpɔtɔ li la le tsitsim kwasiɖa siaa kwasiɖa.” Ame geɖe ase le wo ɖokui me be eƒe nyaa ɖɔ nɔnɔme si le xexeame godoo wòsɔ nyuie ŋutɔ.\nÐe míate ŋu akpɔ mɔ na ‘xexe yeye aɖe le dzidzime ɖeka aɖe me’ nyateƒea? Togbɔ be dɔmenyodɔ siwo wowɔna egbea dze na kafukafu hã la, ɖikeke mele eŋu o be susu le eme be míade ŋugble le mɔkpɔkpɔ bubu aɖe na xexe yeye aɖe si me dzɔdzɔenyenye kple ŋutifafa anɔ la ŋu. Biblia ƒo nu tso mɔkpɔkpɔ ma ŋu, abe alesi nyati si kplɔe ɖo aɖe emee ene.\nAmeƒomea ƒe Kuxiwo Wo Nu Ayi Kpuie!\nNane Si wu Egiptetɔwo Ƒe Kesinɔnuwo\nSrɔ̃ Fiawo Ƒe Kpɔɖeŋua\nSrɔ̃ Kristotɔwo Ƒe Agbenyuinɔnɔ Eye Nàfiae\nDɔwuame Nutsinu Dze Mɔ!\nRomatɔwo ƒe Ŋutinya me Nusɔsrɔ̃ Aɖe\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA June 15, 2002\nGBETAKPƆXƆ—TATA SI MÍESRƆ̃NA June 15, 2002


Mekpɔ Yayra Geɖe Le Mawu Subɔsubɔ Me | Agbemeŋutinya\nGBE BUBU Afrikaans Albanian Amharic Arabic Armenian Aymara Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Guarani Haitian Creole Hebrew Hiligaynon Hungarian Igbo Iloko Indonesian Isoko Italian Japanese Kazakh Kikaonde Kikongo Kikuyu Kiluba Kimbundu Kinyarwanda Kirghiz Kirundi Kongo Korean Lingala Lithuanian Luganda Luo Macedonian Malagasy Maltese Maya Myanmar Nepali Ngabere Norwegian Nyaneka Nzema Ossetian Otetela Papiamento (Aruba) Papiamento (Curaçao) Polish Portuguese Punjabi Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tatar Thai Tigrinya Tiv Tshiluba Tsonga Turkish Twi Ukrainian Umbundu Vietnamese Xhosa Yoruba Zulu\nAbe ale si Peter Carrbello gblɔe ene\nTso nye ɖevime ke la, amewo lé fum le to si me metso ta, eye vɔvɔ̃ be mava do kpo nu le agbe me wɔe be dzi menɔa ƒonye o. Esi mesusui be makpɔ akɔfafa le Biblia me ta la, medea Katoliko sɔleme si le míaƒe nutoa me kple susu be woakpe ɖe ŋunye mase Biblia gɔme. Esi womete ŋu kpe ɖe ŋunye o ta la, metsɔe na kamedede.\nEteƒe medidi o, meƒo ɖokuinye ɖe kamedefefewo kple gakpokɔkɔ me. Mlɔeba, meva ʋu kamedeƒe aɖe le San Leandro, California, U.S.A. (Amerika), eye mía kple gakpokɔlawo míewɔa dɔ; wo dometɔ ɖeka xɔ dziɖuɖufetu si woyɔna be Mr. America (Aƒetɔ Amerika). Togbɔ be meƒo ɖokuinye ɖe gakpokɔkɔ me be nye lãmeka kple lãkusiwo natri kpotoo hã la, nyemeke ɖe nu si dim mele ŋu o.\nMEKE ÐE NU SI DIM MELE ŊU AZƆ\nXɔ̃nye aɖe si mía kplii míewɔa dɔ la doe ɖa be yeana ame aɖe nasrɔ̃ Biblia kplim esi wònya be medi vevie be mase Biblia gɔme ta. Le ŋufɔke la, Yehowa Ðasefo aɖe va nye aƒe me. Enɔ nye nyawo ŋu ɖom nam tso Biblia me tẽe gaƒoƒo ene sɔŋ. Mebia tso esi be wòatrɔ ava le fiẽ me ne míayi dzeɖoɖoa dzi, eva, eye míeyi dzeɖoɖoa dzi va se ɖe zãtiƒe ke. Nu si mesrɔ̃ la do dzidzɔ nam ŋutɔ, eya ta mebiae be ne ŋu ke la, ɖe mate ŋu akplɔe ɖo aɖakpɔ ale si wòɖea gbeƒãe mahã. Ale si wòtea ŋu tsɔa Biblia ɖoa nya ŋu na amewo la wɔ dɔ ɖe dzinye ŋutɔ. Enumake megblɔ na ɖokuinye be nu sia tututue medi be mawɔ!\nEya ta medzra nye dɔwɔƒea eye mekplɔa mɔɖela sia, si nye ale si woyɔa Yehowa Ðasefo siwo ɖea gbeƒã ɣeyiɣiawo katã la, ɖo míeɖa kakaa nya nyuia. Mexɔ nyɔnyrɔ le May 1948 me, le takpekpe aɖe si wowɔ le Cow Palace Fefewɔƒea le San Francisco, California, la me. Nye hã meva zu mɔɖela le ƒea ƒe nuwuwu lɔƒo.\nƔemaɣi la, megblɔ na Ðasefowo be woayi aɖa ɖe gbeƒã na danye. Exɔ nya nyuia, eye eteƒe medidi o, eya hã va zu Yehowa Ðasefo. Togbɔ be eƒe ƒometɔwo tsi tre ɖe eŋu hã la, eyi edzi wɔ nuteƒe na Mawu ƒe geɖe va se ɖe ku me. Míaƒe ƒometɔ bubu aɖeke meva zu Ðasefo o.\nMEDO GO NYƆNU SI MEVA ÐE\nLe ƒe 1950 me la, meʋu yi Grand Junction, Colorado, eye afi mae medo go Billie le. Wodzii le ƒe 1928 me esime Ganyawo ƒe Sesẽ Gã la do mo ɖa. Dadaa, Minnie, xlẽa Biblia nɛ zã sia zã le kaɖigbɛ nu. Esi Billie xɔ ƒe ene la, enya nu xexlẽ eye wòtea ŋu gblɔa Biblia ŋutinya geɖe tso susu me. Le ƒe 1940 ƒeawo ƒe nuwuwu lɔƒo la, Ðasefowo fia dadaa be menye funyafunyawɔƒee hell (enfer) nye o, ke boŋ nya sia fia yɔdo. (Nyagblɔla 9:5, 10) Esia megbe la, Minnie kple srɔ̃a siaa va zu Yehowa Ðasefowo.\nLe ƒe 1949 me la, Billie wu sukudede nu le Boston hetrɔ gbɔ va aƒe me, eye wòva do vevie Biblia sɔsrɔ̃. Togbɔ be mɔnukpɔkpɔ su esi be wòanye nufiala hã la, etiae be yeawɔ subɔsubɔdɔ na Mawu le yeƒe agbe me. Exɔ nyɔnyrɔ le Yehowa Ðasefowo ƒe dukɔwo dome takpekpe si wowɔ le Yankee Stadium, New York, le ƒe 1950 me la me. Esia megbe kpuie la, míedo go mía nɔewo eye míeɖe srɔ̃, eye míetsɔ mía ɖokui ƒo ɖe gbeƒãɖeɖedɔa me bliboe.\nMíesubɔ ɖekae le Eugene, Oregon, eye míedze xɔlɔ̃ vavã geɖewo. Le ƒe 1953 me la, míeʋu yi Grants Pass, Oregon, be míakpe ɖe hame sue si le afi ma ŋu. Le ƒea ƒe nuwuwu lɔƒo la, wokpe mí be míava de Gilead Suku ƒe klass 23 lia. Enye suku si me Yehowa Ðasefowo naa hehe dutanyanyuigblɔlawo le, le teƒe aɖe si gogo South Lansing, New York, le New York City ƒe dzieheɣetoɖoƒe gome abe kilometa 400 ene.\nDUTANYANYUIEGBƆGBLƆDƆA LE BRAZIL\nLe December 1954 me, si nye ɣleti atɔ̃ le míaƒe Gilead Sukua nuwuwu megbe la, nye kple Billie míeɖo yameʋu ɖo ta Brazil. Esi míedze mɔ yina abe gaƒoƒo ɖeka ene la, yameʋua ƒe mɔ̃ eveawo dometɔ ɖeka gblẽ, gake míeyi ɖadze ɖe Bermuda dedie. Kuxi aɖe gava do mo ɖa le mɔa dzi, si wɔe be yameʋua va dze ɖe Cuba kpata. Gake míeɖo ʋu yi mɔzɔzɔa dzi gaƒoƒo 36 sɔŋ; ɖeɖi te mía ŋu ale gbegbe, ke hã míeva ɖo Yehowa Ðasefowo ƒe alɔdzedɔwɔƒe si le Rio de Janeiro, Brazil la mlɔeba.\nTeƒe si míehaya wònye Fiaɖuƒe Akpata gbãtɔ le Bauru kple ʋuƒo si dzi meŋlɔ eƒe ŋkɔ ɖo, le ƒe 1955 me\nEsi míenɔ afi ma vie vɔ la, mía kple Billie kpakple dutanyanyuigblɔla eve bubuwo míedzo yi Bauru, São Paulo, be míaɖawɔ dutanyanyuigbɔgblɔdɔa le afi ma. Ame 50,000 kple edzivɔwoe nɔ du ma me, eye míawoe nye Ðasefo gbãtɔ siwo yi afi ma.\nMíedze egɔme nɔ amewo gbɔ yim le woƒe aƒewo me, gake Katoliko nunɔla si le nutoa me la tsi tsitre ɖe míaƒe dɔa ŋu enumake. Enɔ mía yome henɔ gbɔgblɔm na amewo be woagaɖo to mí o. Gake le kwasiɖa ʋɛ aɖewo ko me la, ƒome gã aɖe xɔ Biblia me nyateƒea eye wova xɔ nyɔnyrɔ emegbe. Esia megbe kpuie la, ame bubuwo hã dze Biblia sɔsrɔ̃ gɔme.\nƑome gã si xɔ nyateƒea la ƒe ƒometɔ aɖe nye habɔbɔ xɔŋkɔ aɖe ƒe amegã. Mewɔ ɖoɖo be míawɔ takpekpe le habɔbɔ ma ƒe takpexɔ me. Esi nutoa me nunɔlaa ƒoe ɖe wo nu be woagatsɔ woƒe takpexɔa ana mí o la, habɔbɔa ƒe amegãa ƒo habɔbɔa me tɔwo nu ƒu hegblɔ na wo be: “Ne miegbe be míagatsɔ takpexɔa ana wo o la, ke maɖe asi le dɔa ŋu!” Eya ta woɖe mɔ na mí be míawɔ takpekpea.\nLe ƒe si kplɔe ɖo, si nye ƒe 1956 me la, wokpe mí be míayi nutome gã takpekpe si woawɔ le Santos, São Paulo. Ðasefo 40 kloe ye tso míaƒe hamea me ɖo keteke yi takpekpe ma. Esi míegbɔ va Bauru la, mexɔ lɛta aɖe si me wode dɔ asi nam be manye dzikpɔla mɔzɔla eye manɔ Yehowa Ðasefowo ƒe hamewo srãm kpɔ. Aleae wòdzɔe be medze dɔ sia si mewɔ ƒe 25 sɔŋ le Brazil la gɔme, eye metsa le anyigba gã ma ƒe akpa geɖe.\nLe ƒe ɖeka pɛ ko me la, míekpɔ Fiaɖuƒegbeƒãɖela dovevienu geɖe le Bauru\nALE SI MƆZƆZƆDƆA NƆ\nƔemaɣi la, mɔzɔzɔ menɔ abe egbe ene o. Míeɖoa bɔs, keteke, kple tasiaɖam yia dukɔa ƒe afi sia afi, eye míedoa gasɔ alo zɔna ɣeaɖewoɣi hã. Du gbãtɔ si me míeyi ɖasrã hame aɖe kpɔ le ye nye Jaú, São Paulo. Nunɔla aɖe tsi tsitre ɖe mía ŋu le afi ma.\nEgblɔ na mí be: “Miekpɔ mɔ aɖe gbeƒã na ‘nye alẽwo’ o!”\nMíeɖo eŋu nɛ be: “Menye wò alẽwoe wonye o. Mawu tɔwoe wonye.”\nMíewɔ ɖoɖo be míaɖe film aɖe si ku ɖe ale si míele gbeƒãɖeɖedɔa wɔm le xexea me godoo la ŋu, si ƒe tanyae nye The New World Society in Action (La Société du Monde Nouveau en action), gake nunɔlaa ƒo amewo nu ƒu be woava dze mía dzi. Míena kpovitɔwo nya enumake. Esi nunɔlaa kple eƒe hameviawo va fefewɔƒea be yewoadze mía dzi la, wokpɔe be kpovitɔ gbogbo aɖewo le tsitre ɖe mɔa nu eye wotrɔ woƒe tuwo ɖe wo dzi. Film la do dzidzɔ na ame gbogbo siwo va kpɔe la ale gbegbe.\nNenema koe wotsi tsitre ɖe mía ŋu helé fu mí le afi sia afi si míeyi ɖasubɔ le ɣemaɣi. Le kpɔɖeŋu me, míedo go mɔɖela aɖewo siwo ŋu wotsi tsitre ɖo vevie le Brusque, si gogo Blumenau, Santa Catarina. Ke hã woyi edzi do dzi eye viɖe geɖe do tso woƒe veviedodoa me. Ƒe 50 kple edzivɔe nye esi va yi; hame siwo nɔ afi ma la dzi ɖe edzi va ɖo hame 60 kple edzivɔ, eye wole dzidzedze kpɔm nyuie. Wotu Takpexɔ nyui aɖe hã ɖe du si nye Itajaí, si medidi tso afi ma o la me.\nNu si doa dzidzɔ na mí ŋutɔ le míaƒe mɔzɔzɔdɔa mee nye dzidzɔɣi siwo me mía kple mía nɔvi Ðasefowo míewɔa dɔ ɖekae le dzadzraɖo ɖe takpekpe gãwo ŋu me. Le ƒe 1970 ƒeawo me la, mɔnukpɔkpɔ su asinye mesubɔ abe takpekpedzikpɔla ene le takpekpe gã aɖe si wowɔ le Morumbi Bɔlƒoƒea la me. Míeɖo agbalẽ ɖe hame siwo ade alafa ɖeka siwo le nutoa me la be hame ɖe sia ɖe naɖo ame ewo ɖa woava kpe asi ɖe dɔa ŋu míadzra bɔlƒoƒea ɖo le zã si do ŋgɔ na takpekpea me.\nEsi bɔlƒolawo nɔ dzodzom le bɔlƒoƒea la, míesee wo dometɔ aɖewo nɔ fewu ɖum le mía ŋu be, “Mikpɔ ɖetugbuivi mawo siwo tsɔ xa kple anyigbatutunuwo ɖe asi va be yewoadzra teƒea ɖo la ɖa.” Ke hã kaka wòaƒo zã ga wuieve la, míedzra bɔlƒoƒe bliboa ɖo wòle dzadzɛ! Bɔlƒoƒea dzi kpɔla do ɣli gblɔ be, “Dɔ si nye amewo tsɔa kwasiɖa blibo ɖeka wɔna lae mi Ðasefowo míewɔ le gaƒoƒo ʋɛ aɖewo ko mea!”\nMÍETRƆ YI AMERIKA\nFofonye ku le ƒe 1980 me, eye esia megbe kpuie la, míetrɔ yi United States (Amerika) be míaɖakpɔ danye dzi le Fremont, California. Dɔ si míewɔnae nye be míekplɔa dɔwɔƒewo le zã me, si wɔe be míete ŋu yi mɔɖeɖedɔa dzi henɔ Biblia fiam Portugalgbedola siwo nɔ nutoa me. Ɣeyiɣi aɖe megbe la, míeʋu yi San Joaquin Valley, eye míedi Portugalgbedolawo le nuto gã ma me, tso Sacramento va ɖo keke Bakersfield ke. Fifia, Portugalgbedolawo ƒe hame siwo ade ewo ye le California.\nEsi danye ku le ƒe 1995 me megbe la, míeʋu yi Florida ɖakpɔ Billie fofo dzi va se ɖe esime wòku. Dadaa ya ku le ƒe 1975 me. Le ƒe 2000 me la, míeʋu yi nuto si nye dzogbe gã si le Colorado ƒe anyieheɣetoɖoƒe la me eye míeyi subɔsubɔdɔa dzi le afi sia heɖea gbeƒã na Amerika Vidzidzi siwo le Navajo kple Ute nutoawo me la gbe sia gbe. Nublanuitɔe la, Billie ku le February 2014 me.\nƑe 65 ye nye esia si medo go Yehowa Ðasefo aɖe zi gbãtɔ, eye edzɔ dzi nam ŋutɔ be eɖo biabia gbogbo siwo nɔ asinye la ŋu nam tso Biblia me tẽe! Nu si gado dzidzɔ nam wue nye be nye ŋutɔ medo nya siwo wògblɔ nam la kpɔ hekpɔe be nu siawo tututue Biblia fia. Esia wɔe be mekpɔ yayra geɖe le Mawu subɔsubɔ me.\nXlẽ ame aɖewo siwo ʋu yi teƒe bubu aɖe be yewoasubɔ bliboe wu ƒe ŋutinya dodzidzɔnamewo.


Mawu Ƒe Vi Lae Nye “Xexea Ƒe Kekeli” | Yesu Ƒe Agbemeŋutinya\nMawu Ƒe Vi Lae Nye “Xexea Ƒe Kekeli”\nYESU GBLƆ AME SI VI LA NYE\nMƆ KA NUE YUDATƆWO NYE KLUVIWO LE?\nAgbadɔŋkekenyuia ƒe ŋkeke adrelia si nye mamlɛtɔ ɖo, eye Yesu le nu fiam le gbedoxɔa me “le teƒe si nudzɔɖakawo nɔna.” (Yohanes 8:20; Luka 21:1) Anye be teƒe sia le Nyɔnuwo ƒe Xɔxɔnua, afi si amewo va dzɔa nu le.\nLe zã me le ŋkekenyuia ɖuɣi la, wosia akaɖi tɔxɛ aɖe le gbedoxɔa ƒe akpa sia. Akaɖiti gã ene le afi sia, eye agba gã ene siwo yɔ kple ami la li na wo dometɔ ɖe sia ɖe. Akaɖi siawo ƒe keklẽ nu sẽ ale gbegbe be edea didiƒe ʋĩi ke. Nu si Yesu gblɔ azɔ la ahe eƒe nyaselawo ƒe susu ayi nu sia dzi. Egblɔ be: “Nyee nye xexea ƒe kekeli. Ame si dzea yonyeme la mele viviti me zɔ ge akpɔ o, ke boŋ agbe ƒe kekeli anɔ esi.”—Yohanes 8:12.\nFarisitɔwo tsɔ nya ɖe nu si Yesu gblɔ la ŋu hegblɔ be: “Wò ŋutɔe le ɖase ɖim le ɖokuiwò ŋu; wò ɖaseɖiɖi la menye nyateƒe o.” Yesu ɖo eŋu na wo be: “Ne nye ŋutɔe le ɖase ɖim le ɖokuinye ŋu hã la, nye ɖaseɖiɖi la nye nyateƒe, elabena menya afi si metso kple afi si meyina. Ke miawo ya mienya afi si metso kple afi si meyina o.” Egblɔ kpee be: “Woŋlɔ ɖe miawo ŋutɔ miaƒe Se la me hã be: ‘Ame eve ƒe ɖaseɖiɖi nye nyateƒe.’ Nyee nye ame si le ɖase ɖim le ɖokuinye ŋuti, eye Fofo si dɔm ɖa la hã le ɖase ɖim le ŋunye.”—Yohanes 8:13-18.\nEsi nya sia medze Farisitɔwo ŋu o ta la, wobiae be: “Afi kae Fofowò le?” Yesu gblɔ na wo kã be: “Mienyam o, eye mienya Fofonye hã o. Ne ɖe mienyam la, anye ne mienya Fofonye hã.” (Yohanes 8:19) Togbɔ be Farisitɔwo di be yewoana woalé Yesu hã la, ame aɖeke meka asi eŋu o.\nYesu gagblɔ nya aɖe si wògblɔ do ŋgɔ be: “Nye la mele dzodzo ge, eye miadim, gake miaku ɖe miaƒe nu vɔ̃ me. Afi si yim mele la, miate ŋu ava o.” Esi Yudatɔwo mese nya si Yesu gblɔ la gɔme kura o ta la, wode asi gbɔgblɔ me be: “Ðe wòyina eɖokui wu gea? Elabena egblɔ be, ‘Afi si yim mele la, miate ŋu ava o.’” Womese Yesu ƒe nyaawo gɔme o, elabena womenya afi si wòtso o. Eya ta eɖe eme na wo be: “Miawo la, anyigba dzie mietso; nye ya dziƒoe metso. Miawo mietso xexe sia me; nye ya nyemetso xexe sia me o.”—Yohanes 8:21-23.\nYesu nɔ nu ƒom tso eƒe anyinɔnɔ le dziƒo do ŋgɔ na eƒe amegbetɔ zuzu kple ale si wònye Mesia, alo Kristo si ŋugbe wodo, si wòle be subɔsubɔhaŋgɔnɔla siawo nanɔ mɔ kpɔm na la ŋu. Ke hã, wobiae vlodoametɔe be: “Ame kae nènye?”—Yohanes 8:25.\nLe ale si wogbe Yesu hetsi tsitre ɖe eŋu ta la, eɖo eŋu na wo be: “Nu ka tae megale nu ƒom kpli mi ɖo ya?” Ke hã egahe susu yi Fofoa dzi eye wòɖe nu si tae wòle be Yudatɔwo naɖo to Vi la me ale: “Ame si dɔm ɖa la nye nyateƒetɔ, eye nu siwo tututu mese tso egbɔ la, nu siawo gblɔm mele le xexea me.”—Yohanes 8:25, 26.\nAzɔ Yesu ɖe ale si wòka ɖe Fofoa, si dzi Yudatɔ siawo meka ɖo o la fia esi wògblɔ be: “Ne miehe Amegbetɔvi la ɖe ati ŋu vɔ hafi miadze sii be nyee, eye be nyemewɔa naneke le ɖokuinye si o; ke boŋ nu siwo tututu Fofo la fiam lae megblɔna. Eye Ame si dɔm ɖa la li kplim; megblẽ nye ɖeka ɖi o, elabena mewɔa nu siwo dzea eŋu ɣesiaɣi.”—Yohanes 8:28, 29.\nGake Yudatɔ aɖewo ya xɔ Yesu dzi se, eya ta egblɔ na wo be: “Ne mieyi edzi lé nye nya la me ɖe asi la, ekema nye nusrɔ̃lawo mienye vavã, eye miadze si nyateƒe la, eye nyateƒe la ana ablɔɖe mi.”—Yohanes 8:31, 32.\nNya sia si wògblɔ tso ablɔɖekpɔkpɔ ŋu la na wo dometɔ aɖewo tsi yaa. Eya ta wogblɔ be: “Abraham ƒe dzidzimeviwoe míenye, eye míenye kluviwo na ame aɖeke kpɔ o. Nu ka ŋuti nègblɔ be, ‘Woana ablɔɖe mi’?” Yudatɔwo nyae be dukɔ bubuwo ɖu yewo dzi kpɔ, ke hã, womelɔ̃na be woayɔ yewo be kluviwo o. Gake Yesu na wonya be wogakpɔtɔ nye kluviwo esi wògblɔ be: “Vavã, vavã mele egblɔm na mi be, ame sia ame si wɔa nu vɔ̃ la, nu vɔ̃ ƒe kluvi wònye.”—Yohanes 8:33, 34.\nAle si Yudatɔwo medi be yewoalɔ̃ ɖe edzi be yewonye nu vɔ̃ ƒe kluviwo o la ate ŋu agblẽ nu le wo ŋu vevie. Yesu gblɔ be: “Kluvi menɔa aƒe me ɖaa o; vi ya nɔa anyi ɖaa.” (Yohanes 8:35) Domenyinyi ƒe gome aɖeke mele kluvi si o, eye woate ŋu aɖe asi le eŋu ɣesiaɣi. Vi si wodzi ɖe aƒea me ŋutɔŋutɔ alo ame si woxɔ abe vi ene koe nɔa anyi “ɖaa,” si fia ŋkeke ale si wòle agbe.\nEya ta Vi la ŋuti nyateƒea ye nye nyateƒe si naa ablɔɖe amewo tso nu vɔ̃ si kplɔa ame yia ku mee la me tegbee. Yesu gblɔ be: “Ne Vi la na ablɔɖe mi la, ekema mianye ablɔɖeviwo vavã.”—Yohanes 8:36.\nNe zã do le ŋkekenyuia ɖuɣi la, nu kae wowɔna, eye aleke esia do ƒome kple nu si Yesu fia?\nNya kae Yesu gblɔ tso afi si wòtso ŋu, eye nu kae esia ɖe fia ku ɖe ame si wònye ŋu?\nMɔ ka nue Yudatɔwo nye kluviwo le, gake nyateƒe kae ana ablɔɖe wo?


Kolosetɔwo 1 - Holy Bible [Ewe Bible 1913] - (Kol 1)\n1:1 1:2 1:3 1:4 1:5 1:6 1:7 1:8 1:9 1:10 1:11 1:12 1:13 1:14 1:15 1:16 1:17 1:18 1:19 1:20 1:21 1:22 1:23 1:24 1:25 1:26 1:27 1:28 1:29\nPaulo, Yesu Kristo ƒe apostolo to Mawu ƒe lɔlɔ̃nu me, kple nɔvi Timoteo la\nwoŋlɔ ɖo ɖe ame kɔkɔe, siwo le Kolose kple nɔvi, siwo nye xɔsetɔwo le Kristo me la: Amenuveve kple ŋutifafa, si tso Mawu, mía Fofo, kple Aƒetɔ Yesu Kristo gbã la, woana mi!\nMíeɖa akpe na Mawu, si nye mía Aƒetɔ Yesu Kristo Fofo la, ɖaasi le míaƒe gbedodoɖa ɖe mia ta la me,\nesime miese miaƒe Kristo Yesu dzixɔse kple lɔlɔ̃, si mietso lɔ̃ ame kɔkɔewo katã la,\nle mɔkpɔkpɔ, si wodzra ɖo na mi le dziƒowo me, si miese tsã le nyanyuie ƒe nyateƒenya la me la ŋuti,\nesi va mia gbɔ, abe alesi wòle xexe blibo la katã hã me ene, eye wòtsea ku, eye wotsina, abe alesi wòle le miawo hã mia dome tso ŋkeke ma, si dzi miese, eye miedze si Mawu ƒe amenuveve le nyateƒe me la ene,\nabe alesi miesrɔ̃e hã le Epafra, mia hadɔwɔla lɔlɔ̃tɔ, si nye Kristo ƒe subɔla nyateƒetɔ na mi la gbɔ ene;\namesia ke gblɔ miaƒe lɔlɔ̃ le gbɔgbɔ me la fia mí.\nEyata míawo hã, tso ŋkeke, si dzi míesee la, míedzudzɔ gbedodoɖa kple kukuɖeɖe ɖe mia ta o, bene eƒe lɔlɔ̃nu ƒe sidzedze nayɔ mi fũ le gbɔgbɔ ƒe nunya kple gɔmesese katã me,\nbene miazu alesi dze Aƒetɔ la hena eƒe ŋudzedze katã, miatse ku le dɔ nyui sia do nyui wɔwɔ me,\neye miatsi le sidzedze Mawu me, eye wòado ŋusẽ mi kple ŋusẽ katã lé eƒe ŋutikɔkɔe ƒe ŋutete la nu hena dzidodo kple dzigbɔgbɔ blewu katã;\neye mitsɔ dzidzɔ da akpe na Fofo, si na miedze ame kɔkɔewo ƒe domenyinyi ƒe gomekpɔkpɔ le kekeli la me,\namesi ɖe mí tso viviti ƒe ŋusẽ la me, eye wòtsɔ mí ɖo eƒe lɔlɔ̃vi ƒe fiaduƒe la me,\namesi me míekpɔ fexexeɖeta, si nye nuvɔ̃keke la le,\namesi nye Mawu makpɔmakpɔ ƒe nɔnɔme kple nuwɔwɔwo katã ƒe ŋgɔgbevi la.\nElabena wowɔ nuwo katã le eya ke me, nusiwo le dziƒowo kple nusiwo le anyigba dzi; nusiwo wokpɔna kple nusiwo womekpɔna o; eɖanye fiazikpuiwo o; alo aƒetɔnyenyewo o; eɖanye dziɖulanyenyewo o alo ŋusẽwo o: Wowɔ nuwo katã to eyama me, eye wowɔ wo hena eyama,\neye eyama tre dzɔdzɔ na nuwo katã, eye nuwo katã nɔa anyi le eyama me,\neye eyamae nye ŋutilã, si nye hame la ƒe ta, amesi nye gɔmedzedze kple ŋgɔgbevi tso ame kukuwo dome, bene wòanye gbãtɔ na nuwo katã;\nelabena edze Mawu ŋu bena, agbɔsɔsɔ blibo la katã nanɔ eyama me,\neye wòto eyama dzi lé avu le nuwo katã kple eɖokui dome, esi wòto eƒe atitsoga ƒe ʋu la me wɔ ŋutifafa kple nusiwo le anyigba dzi kpakple nusiwo le dziƒowo la, to eyama dzi.\nEye mi amesiwo nye ame tutɔwo kple ketɔwo le miaƒe tamesusu me le dɔwɔwɔ vɔ̃wo me tsã la;\nke azɔ la elé avu le mia kplii dome le eƒe anyigba dzi ŋutilã la me to ku me, bene woatsɔ mi aɖo kɔkɔetɔwo kple mokaka manɔŋutɔwo kpakple fɔmabumabutɔwo le eƒe ŋku me,\nnenye bena, mienɔ xɔse me, abe amesiwo gɔme wodo anyi, eye wole tsitre sesĩe ene, eye miagana woate mi ɖa tso nyanyuie ƒe mɔkpɔkpɔ, si miese, si woɖe gbe ƒã na nuwɔwɔwo katã le dziƒo te, esi ƒe subɔla nye Paulo mezu la me o.\nAzɔ la mekpɔa dzidzɔ le fu, siwo mekpena le mia ta la me, eye mewua nusiwo susɔ le Kristo ƒe fukpekpewo me la nu le nye ŋutilã me, le eƒe ŋutilã, si enye hame la ta,\nesi ƒe subɔla mezu le Mawu ƒe xɔnuvinyenye, si wonam le mia ta la nu, bena mawu mawunya ƒe do la nu:\nNya ɣaɣla, si woɣla ɖi tso ŋɔli mavɔwo kple dzidzimewo me ke; ke azɔ la eɖee fia eƒe ame kɔkɔewo,\namesiwo Mawu ɖi be, yeana woanya nusi nye nya ɣaɣla sia ƒe ŋutikɔkɔe ƒe kesinɔnyenye le trɔ̃subɔlawo dome, si nye Kristo le mia me, amesi nye ŋutikɔkɔe ƒe mɔkpɔkpɔ,\namesi míawo míele gbe ƒã ɖem hele nu xlɔ̃m amesiame, eye míele nu fiam amesiame le nunya sia nunya me, bene miaɖo amesiame anyi blibo le Kristo me:\nnusi ta hã medzea agbagba ɖo, eye metsina le eƒe ŋusesẽ, si sẽa ŋu ŋusẽtɔe le menye la nu.\nKolosetɔwo 1 / Kol 1\nKolosetɔwo 2 / Kol 2\nKolosetɔwo 3 / Kol 3\nKolosetɔwo 4 / Kol 4